**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Ιουνίου 2024, ημέρα Παρασκευή και ώρα 10.05΄, στην Αίθουσα Γερουσίας τoυ Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/2118 για την ασφάλιση αστική ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Aρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Ενσωμάτωση της Οδηγίας (ΕΕ) 2021/2118 για την ασφάλιση αστική ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς,

Όσον αφορά τις επόμενες συνεδριάσεις της Επιτροπής, προτείνω να συνεχίσουμε την επεξεργασία του σχεδίου νόμου. Τη Δευτέρα, 17 Ιουνίου, με δύο συνεδριάσεις, ώρα 12.00΄ και ώρα 15.00΄ για την ακρόαση των εξωκοινοβουλευτικών προσώπων και την κατ’ άρθρον συζήτηση, αντίστοιχα. Την Τετάρτη, 19 Ιουνίου, με την 4η συνεδρίαση που θα διατεθεί για τη β΄ ανάγνωση, ώρα 16.00΄.

Οι συνεδριάσεις της Δευτέρας θα πραγματοποιηθούν στην Αίθουσα «Προέδρου Αθανασίου Κωνστ. Τσαλδάρη» (223) και η συνεδρίαση της Τετάρτης στην Αίθουσα της Γερουσίας.

Στο σημείο αυτό θα δώσω τον λόγο στους Εισηγητές και τους Ειδικούς Αγορητές για να προτείνουν τους Φορείς που θα κληθούν προς ακρόαση στη συνεδρίαση της Δευτέρας.

Παρακαλώ οι προτάσεις να κατατεθούν και γραπτώς στη Γραμματεία της Επιτροπής για την κατάρτιση του ενιαίου καταλόγου των Φορέων, τον οποίο θα σας ανακοινώσω στη συνέχεια.

Τον λόγο έχει ο Εισηγητής της Πλειοψηφίας, κ. Παπαδόπουλος, για να υποβάλει την πρότασή του.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Εισηγητής της Πλειοψηφίας):**Ευχαριστώ πολύ, κύριε Πρόεδρε.

Με προσοχή διαλέξαμε επτά Φορείς που θεωρούμε ότι η παρουσία τους θα είναι σημαντική για να υπάρχει ενημέρωση και συζήτηση στη Βουλή.

Είναι η Πανελλήνια Ένωση Ιδιοκτητών Ιδιωτικών ΚΤΕΟ «Άγιος Χριστόφορος», ΣΕΒ, Οικονομικό Επιμελητήριο της Ελλάδας, ΠΟΕ-ΔΟΥ, ΕΣΕΕ, Κεντρική Ένωση Επιμελητηρίων Ελλάδος και Ένωση Ασφαλιστικών Εταιρειών Ελλάδας.

Νομίζω με την παρουσία των επτά αυτών θα μπορούμε να έχουμε μια πολύ καλή συζήτηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο τώρα έχει Εισηγητής της Πλειοψηφίας, κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Προτείνουμε να κληθούν στην Επιτροπή μας η Ένωση Ασφαλιστικών Εταιρειών Ελλάδος, η Ομοσπονδία Ασφαλιστικών Συλλόγων Ελλάδος, το Επικουρικό Κεφάλαιο, η Ομοσπονδία Συλλόγων Υπουργείου Οικονομικών, ο Σύνδεσμος Μελών Χρηματιστηρίων Αθηνών (ΣΜΕΧΑ), το Σωματείο Εργαζομένων στην Εταιρεία Ακινήτων Δημοσίου, ο Σύλλογος Εργαζομένων του Υπουργείου Ψηφιακής Διακυβέρνησης και το Επαγγελματικό Επιμελητήριο Αθηνών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** O Ειδικός Αγορητής της Κ.Ο. «Κ.Κ.Ε.», κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Έχουμε καλυφθεί, κύριε Πρόεδρε, από τους προλαλήσαντες.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε και εμείς, κύριε συνάδελφε.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

Η πρότασή μας είναι η ΕΤΑΔ, το ΤΑΙΠΕΔ, ο Σύλλογος των ΑμΕΑ, ο Σύλλογος των Δανειοληπτών, ο Σύλλογος των Εργαζομένων στα Ελληνικά Αμυντικά Συστήματα, η Διοίκηση της ΕΑΣ-ΠΥΡΚΑΛ ή το Υπουργείο Εθνικής Άμυνας, η Επιτροπή Κεφαλαιαγοράς, ο ΣΜΕΧΑ, η Ένωση Ασφαλιστικών Εταιρειών Ελλάδος και η Ένωση Καταναλωτών για τις Ασφάλειες Αυτοκινήτων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

Τον λόγο τώρα έχει ο κύριος Κουκουλόπουλος, Ειδικός Αγορητής της Κ.Ο «ΠΑΣΟΚ – ΚΙΝΑΛ».

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ – ΚΙΝΑΛ):** Ευχαριστώ πολύ κύριε Πρόεδρε. Προτείνουμε της Ένωση Ασφαλιστικών Εταιρειών Ελλάδος, τον Πανελλήνιο Σύνδεσμο Ιδιωτικών ΚΤΕΟ, την Ένωση Περιφερειών Ελλάδας και την ΑΑΔΕ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει ο κύριος Βορύλλας, Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ».

**ΑΝΔΡΕΑΣ ΒΟΡΥΛΛΑΣ( Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Καλημέρα Πρόεδρε. Ένωση Ασφαλιστικών Εταιριών, Σωματεία Ιδιωτικών ΚΤΕΟ και η Ανεξάρτητη Αρχή Δημοσίων Εσόδων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει ο κύριος Κόντης, Ειδικός Αγορητής της Κ.Ο «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Καλημέρα. Αν και έχουν ακουστεί οι περισσότεροι, είναι η Πανελλήνια Ομοσπονδία Εργαζομένων Δημόσιες Οικονομικές Υπηρεσίες ΠΟΕ-ΔΟΥ, Σύλλογο Υπαλλήλων Γενικής Γραμματείας Πληροφοριακών Συστημάτων, Οικονομικό Επιμελητήριο Ελλάδος, Επιτροπή Κεφαλαιαγοράς, Σύνδεσμο Ανωνύμων Εταιρειών Επιχειρηματικότητας και Ένωση Ασφαλιστικών Εταιρειών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει η κυρία Αχτσιόγλου, Ειδική Αγορήτρια της Κ.Ο «ΝΕΑ ΑΡΙΣΤΕΡΑ».

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ):** Την Ένωση Ασφαλιστικών Εταιρειών Ελλάδος, φαντάζομαι ότι την έχουν ήδη πει, την Πανελλήνια Ομοσπονδία Εκπαιδευτών Οδήγησης και την ΕΣΑμεΑ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε.

Τον λόγο έχει ο κύριος Καζαμίας, Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Κάποιους φορείς θα τους έχουν, ήδη αναφέρει από όσο άκουσα. Επιπλέον, προτείνουμε την Γενική Συνομοσπονδία Επαγγελματιών Αυτοκινητιστών Ελλάδος, τον Σύλλογο Ιδιοκτητών Ιδιωτικής Χρήσης Επιβατικών Αυτοκινήτων, την Ομοσπονδία Συνδικάτων Μεταφορών Ελλάδας, την Ομοσπονδία Φορτηγών Αυτοκινητιστών Ελλάδος Διεθνών Μεταφορών, την Κεντρική Τράπεζα της Ελλάδος, την Επιτροπή Κεφαλαιαγοράς, η οποία είχε αναφερθεί, την Διεύθυνση Δίωξης Ηλεκτρονικού Εγκλήματος.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε. Θα παρακαλέσω οι προτάσεις να κατατεθούν και γραπτώς στη Γραμματεία της Επιτροπής για την κατάρτιση του ενιαίου καταλόγου των φορέων, τον οποίο θα ανακοινώσω στη συνέχεια. Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να λάβει το λόγο παρακαλώ να ενημερώσει τη Γραμματεία της Επιτροπής.

Τον λόγο έχει ο Εισηγητής της Πλειοψηφίας, ο κύριος Μιχάλης Παπαδόπουλος.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Εισηγητής της Πλειοψηφίας):** Ευχαριστώ πολύ κύριε Πρόεδρε. Ξέρετε ένα από τα θετικά της πολιτικής, γιατί έχει και πάρα πολλά αρνητικά και τα ζούμε όλοι στην πορεία μας, είναι ότι όταν βλέπεις πράγματα τα οποία ξεκινάς, επεξεργάζεσαι να υλοποιούνται. Κύριε Υπουργέ τυχαία είμαι Εισηγητής στο σημερινό νομοσχέδιο, ένα νομοσχέδιο το οποίο στο πρώτο κομμάτι του πριν από ενάμιση χρόνο σαν Υφυπουργός Μεταφορών μαζί με τον Πρόεδρο της Επιτροπής και Υφυπουργό τότε Οικονομικών και το Διοικητή της ΑΑΔΕ είχαμε ξεκινήσει να υλοποιείται. Συγχαρητήρια, λοιπόν, διότι είναι ένα σωστό νομοσχέδιο, ένα χρήσιμο νομοσχέδιο, ένα απαραίτητο νομοσχέδιο θα έλεγα. Ενδεικτικά θα αναφέρω ότι πριν από ενάμιση χρόνο περίπου η ενημέρωση που είχαμε από το Διοικητή της ΑΑΔΕ, περίπου 300.000 αυτοκίνητα είναι αυτά τα οποία βρισκόντουσαν σε αδράνεια και πολλά άλλα τα οποία ούτε ξέραμε, θυμάστε κύριε Πρόεδρε, ούτε καν που βρίσκονται. Άρα, το σημερινό νομοσχέδιο αυτό συμμαζεύει την κατάσταση και υλοποιεί μια πάγια, αν θέλετε, πρόθεση και μια ιδιαίτερη χρήσιμη κυβερνητική επιλογή γίνεται πράξη.

Ο σκοπός του υπό ψήφιση νομοσχεδίου είναι 5 συγκεκριμένους λόγους. Ο πρώτος είναι η εξασφάλιση της ειδικής προστασίας των ζημιωθέντων από αυτοκινητιστικά ατυχήματα σε περίπτωση αφερεγγυότητας κάποιας ασφαλιστικής επιχείρησης. Ο δεύτερος είναι η διοικητική τακτοποίηση των αδρανών και ανασφάλιστων οχημάτων. Ο τρίτος είναι η πιλοτική ρύθμιση των υποδομών της αγοράς που βασίζονται σε τεχνολογία κατανεμημένου καθολικού. Ο τέταρτος η αξιοποίηση της δημόσιας περιουσίας με ταυτόχρονη διευθέτηση της κατάστασης των διακατεχόμενων ακινήτων του δημοσίου και ο πέμπτος λόγος είναι η κάλυψη των αναγκών σε προσωπικό της Ανεξάρτητης Αρχής Δημοσίων Εσόδων.

Ειδικότερα θα ήθελα να αναφερθώ στις διατάξεις που εισηγείται Υπουργείο Εθνικής Οικονομίας και Οικονομικών.

Πρώτον, βελτιώνεται το πλαίσιο της αποζημίωσης από τροχαία ατυχήματα, oταν το όχημα που προκάλεσε τη ζημιά είναι ασφαλισμένο σε εταιρεία που είτε είχε πτωχεύσει είτε έχει τεθεί σε εκκαθάριση.

Δεύτερον, προβλέπεται η εκκαθάριση των μητρώων οχημάτων, ένα τεράστιο πρόβλημα εδώ και πάρα πολλά χρόνια, με την εισαγωγή ενός πλήρους συστήματος εξεύρεσης και εκκαθάρισης αδρανών και ανασφάλιστων οχημάτων και καθιερώνεται ένας ελεγκτικός μηχανισμός για την ασφάλιση, τον τεχνικό έλεγχο το ΚΤΕΟ δηλαδή και την καταβολή των Τελών κυκλοφορίας.

Τέταρτον, καθιερώνεται ελαστικότερα πρόστιμα για την καθυστερημένη καταβολή των τελών κυκλοφορίας.

Πέμπτον, προσαρμόζεται η νομοθεσία για τις ανώνυμες εταιρείες και τα χρηματοπιστωτικά μέσα στην τεχνολογία Blockchain, σε συμμόρφωση με την Ενωσιακή Νομοθεσία και τελευταίο, βελτιώνεται το πλαίσιο για την εξαγορά διακατεχομένων ακινήτων δημοσίου.

Να τα πάρω ένα – ένα.

Οι αποζημιώσεις από τροχαία ατυχήματα. Διευρύνεται ο ρόλος του επικουρικού κεφαλαίου, ώστε να αποζημιώνει και σε περιπτώσεις στις οποίες ένα αυτοκίνητο προκάλεσε ατύχημα, είναι ασφαλισμένο σε ασφαλιστική εταιρεία πτώχευσε ή τέθηκε σε ειδική εκκαθάριση. Διευκολύνεται, λοιπόν η υποβολή αίτησης για ασφάλιση, αφού αυτή μπορεί να γίνει και ηλεκτρονικά. Σας θυμίζω κύριοι συνάδελφοι ότι τα τελευταία χρόνια οι ηλεκτρονικές δυνατότητες που αυτή η Κυβέρνηση έχει καθιερώσει, έχουν ξεπεράσει πραγματικά κάθε όριο και κάνεις δεν περίμενε να έχουν εξελιχθεί τόσο ιδιαίτερα.

Επίσης, υποχρεώνονται οι ασφαλιστικές εταιρείες να ακολουθούν διαφανή πολιτική τιμολόγησης, δημοσιοποιώντας πως τα ασφάλιστρα επηρεάζονται από το εσωτερικό κάθε υποψηφίου ασφαλισμένου.

Το Δεύτερο κεφάλαιο, είναι εκκαθάριση στο Μητρώο Οχημάτων. Διαπιστώνεται ποια οχήματα είναι αδρανή με βάση ηλεκτρονικές διασταυρώσεις από τις οποίες προκύπτει ποια οχήματα δεν έχουν ασφαλιστεί, ποια οχήματα δεν έχουν ελεγχθεί σε ΚΤΕΟ και ποια οχήματα δεν έχουν καταβάλει τέλη κυκλοφορίας την τελευταία επταετία. Περιγράφεται, λοιπόν η διαδικασία με την οποία τίθεται πρώτα σε προσωρινή και μετά σε οριστική κατάσταση αδράνειας ένα όχημα, καθώς και το πρόστιμο σε περίπτωση που είναι αδρανές το αυτοκίνητο και εξακολουθεί να κυκλοφορεί.

Το Τρίτο κεφάλαιο, είναι εντοπισμός ανασφάλιστων οχημάτων. Οχημάτων που δεν έχουν ελεγχθεί από ΚΤΕΟ, γιατί δεν έχουν καταβάλει τέλη κυκλοφορίας. Καθιερώνεται μια διαδικασία για να διαπιστωθεί ποια αυτοκίνητα δεν έχουν ασφαλιστεί, δεν έχουν ελεγχθεί από ΚΤΕΟ και δεν έχουν καταλάβει τέλη κυκλοφορίας. Σε αυτό προβλέπονται κυρώσεις και προθεσμίες συμμόρφωσης, όπως οι κυρώσεις σε περίπτωση που ένα όχημα έχει τεθεί σε ακινησία, αλλά ταυτόχρονα κάποιοι τα κυκλοφορούν.

Το Τέταρτο κεφάλαιο, είναι τα πρόστιμα για την εκπρόθεσμη καταβολή των τελών κυκλοφορίας. Το πρόστιμο για την καθυστερημένη καταβολή τελών κυκλοφορίας από 100% επί των τελών μειώνεται σε 25% αν τα τέλη κυκλοφορίας αυτά, καταβληθούν με ένα μήνα καθυστέρηση και σε 50% αν έχουν καταβληθούν με δύο μήνες καθυστέρηση.

Πεμπτον, η προσαρμογή της νομοθεσίας για την γνώση στα τεχνολογικά μέσα σε τεχνολογία Blockchain. Εξαιτίας της ταχύτατης ανάπτυξης τεχνολογίας, η τεχνολογία του καταβεβλημένου καθολικού είναι ένα νέο κεφάλαιο, το οποίο είναι σε μεγάλο βαθμό αριθμηστό. Δεδομένου, μάλιστα και του μεγάλου βαθμού οικονομικής δραστηριότητας που αναπτύσσεται γύρω από τη τεχνολογία αυτή. Δημιουργούνται, λοιπόν, ζητήματα τα οποία άπτονται της προστασίας των επενδυτών, της ακεραιότητας της αγοράς και της χρηματοπιστωτικής σταθερότητας για τα οποία πρέπει να υπάρξει ένα κατάλληλο νομοθετικό πλαίσιο. Για το λόγο αυτό, σε συμμόρφωση με τον Ενωσίακο Δίκαιο αναγνωρίζονται οι άυλοι τίτλοι και οι πράξεις επ’ αυτών που γίνονται με τη χρήση τεχνολογίας κατανεμημένο καθολικού, όπως η τεχνολογία του Blockchain. Ορίζεται, λοιπόν, ως Εποπτική Αρχή για την εφαρμογή του σχετικού κανονισμού του 2022/858, η Επιτροπή Κεφαλαιαγοράς και προβλέπεται, ότι οι μετοχές μπορούν να καταγράφονται, να μεταβιβάζονται με χρήση της τεχνολογίας του κατανεμημένου καθολικού.

Αντίστοιχες διατάξεις εισάγονται για τα ομόλογα και τους οργανισμούς συλλογικών επενδύσεων.

Έκτο. Στο πλαίσιο της εξαγοράς ακινήτων του δημοσίου, εισάγονται νομοθετικές παρεμβάσεις προκειμένου να απλοποιηθεί όσο γίνεται περισσότερο το πλαίσιο σχετικά με τη χρήση ακίνητα διακατεχόμενων ακινήτων του δημοσίου από καλόπιστους ιδιώτες. Αποσαφηνίζονται οι προϋποθέσεις για την εξαγορά ακινήτων του δημοσίου και κυρίως επιταχύνεται αλλά και απλουστεύεται η σχετική διαδικασία. Πλέον μπορούν να εξαγοράζονται και ακίνητα που δεν έχουν κτίσμα αλλά τίθεται ως προϋπόθεση να έχουν δηλωθεί στο Ε9 την τελευταία πενταετία, ενώ δεν απαγορεύεται η εξαγορά για όσους έχουν μισθώσει το ακίνητο για χρονικό διάστημα μέχρι 3 έτη πριν την υποβολή της αίτησης. Προβλέπεται επίσης, ότι το δημόσιο δεν ασκεί διεκδικητικές αγωγές για ακίνητα που βρίσκονται εντός σχεδίου πόλεως όταν οι ιδιώτες έχουν ήδη αναγραφεί ως κύριοι και το δημόσιο δεν έχει τίτλο στο οποίο να βασίζει το δικαίωμα του και η πρόβλεψη αυτή επεκτείνεται και για ακίνητα που δεν έχουν χαρακτηριστεί δασικά στο παρελθόν.

Με τις ρυθμίσεις στο τελευταίο μέρος αυξάνεται η διάρκειά της από 04/02/2003 η σύμβαση παραχώρησης μεταξύ του Ελληνικού Δημοσίου και του Οργανισμού Λιμένος Κέρκυρας Α.Ε.

Τέλος, με τις ρυθμίσεις στο τελευταίο μέρος, επιδιώκεται η ενίσχυση της Γενικής Διεύθυνσης Ηλεκτρονικής Διακυβέρνησης και της Γενικής Διεύθυνσης Οικονομικών Υπηρεσιών της Ανεξάρτητης Αρχής Δημοσίων Εσόδων για την επαρκή στελέχωση και καλύτερη λειτουργία τους. Αποσαφηνίζεται το ιδιοκτησιακό καθεστώς του στρατοπέδου Μαρκοπούλου Χανίων, χορηγούνται ασφαλιστική και φορολογική ενημερότητα, καθώς και πιστοποιητικό ενιαίου φόρου ιδιοκτησίας ακίνητης περιουσίας στην εταιρεία με την επωνυμία Ελληνικά Αμυντικά Συστήματα και καθορίζονται οι προϋποθέσεις για τη μισθολογική εξέλιξη των υπαλλήλων σε σχέση με εξαρτημένη εργασία του Ιδιωτικού Δικαίου Αορίστου Χρόνου μετά την υποβολή της αίτησης συνταξιοδότησης. Επεκτείνονται τα κριτήρια χαρακτηρισμού οφειλέτη ως ευάλωτου. Και τέλος, παρατείνονται οι συμβάσεις Ιδιωτικού Δικαίου Ορισμένου Χρόνου για το προσωπικό καθαριότητας του Υπουργείου Εθνικής Οικονομίας και Οικονομικών.

Κύριε Πρόεδρε, θα επανέλθω στην δευτερολογία μου. Σας ευχαριστώ πολύ για την προσοχή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε. Και συνεχίζουμε με τον Εισηγητή της Μειοψηφίας, τον κ. Γεώργιο Γαβρήλο για 15 λεπτά.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ κύριε Πρόεδρε. Συζητάμε σήμερα στην πρώτη συνεδρίαση της Επιτροπής το σχέδιο νόμου για την ενσωμάτωση της ευρωπαϊκής οδηγίας 2118/2021 προς εφαρμογή και κανονισμού της Ευρωπαϊκής Ένωσης του 858/2022.

Ωστόσο είμαστε προς συζήτηση την ίδια στιγμή που λαμβάνει χώρα ο ανασχηματισμός της Κυβέρνησης και ασφαλώς λίγες μέρες μετά από ένα αρνητικό αποτέλεσμα στις ευρωεκλογές για την κυβέρνηση της Νέας Δημοκρατίας. Έχουμε επισημάνει κύριε Πρόεδρε και το λέω και από αυτό το βήμα, ότι η χώρα χρειάζεται αλλαγή πολιτικών και όχι αλλαγή προσώπων. Αυτή τη στιγμή φαίνεται ότι ο κ. Πρωθυπουργός αποφάσισε απλά να αλλάξει τα πρόσωπα σε κύριους τομείς της πολιτικής του που έχουν θίξει την πλειονότητα της ελληνικής κοινωνίας. Και αναφέρομαι ασφαλώς στο Υπουργείο Ανάπτυξης με την υποφαινόμενη αλλαγή, όπως προκύπτει και από τα ρεπορτάζ, του κ. Σκρέκα. Στην αλλαγή του Υπουργού Αγροτικής Ανάπτυξης που έχει θίξει η πολιτική της Νέας Δημοκρατίας τους αγρότες τα τελευταία χρόνια. Στην πολιτική του Υπουργείου Εργασίας που φτωχοποιεί κυρίως τον κόσμο της μισθωτής εργασίας και τους απόμαχους της εργασίας συνταξιούχους μας. Αλλά και στο Υπουργείο Οικονομικών που δεν λέει ακόμη και τώρα να καταλάβει η Κυβέρνηση ότι πρέπει να προχωρήσει σε αλλαγή πολιτικής με μείωση κυρίως των έμμεσων φόρων και όχι με φοροεπιδρομή στους ελεύθερους επαγγελματίες και στους άλλους επαγγελματίες της χώρας, μικρομεσαίους κυρίως που αφορούν στο μικρό επιχειρείν της χώρας.

Αυτό επισημαίνω σε ένα νομοσχέδιο του Υπουργείου Οικονομίας και Οικονομικών ότι είναι ανάγκη να ακούσετε επιτέλους τις προτάσεις του ΣΥΡΙΖΑ που ήρθαν στη Βουλή με πρόταση νόμου, κοστολογημένες και για την ακρίβεια και το φορολογικό μας σύστημα, προκειμένου να ανασάνει η ελληνική κοινωνία και όχι ο ανασχηματισμός που επιχειρείται και η ανακύκλωση προσώπων, που τα περισσότερα από ότι ακούγεται από το ρεπορτάζ είναι τα ίδια που χρησιμοποιήθηκαν και στην προηγούμενη τετραετία.

Ανακυκλώνετε, απλά, πρόσωπα, χωρίς να παίρνετε το πραγματικό μήνυμα των εκλογών που είναι η αλλαγή πολιτικής. Και ασφαλώς θα είμαστε εδώ ως αξιωματική αντιπολίτευση με προτάσεις νόμου, με θετική ατζέντα, να βοηθήσουμε τον ελληνικό λαό, να αλλάξετε εσείς, πρώτα από όλα, πολιτικές και ο ελληνικός λαός να ανακουφιστεί από μια άλλη πολιτική.

Όσον αφορά το νομοσχέδιο είναι, παρότι συζητάμε για ενσωμάτωση Οδηγίας, ένα νομοσχέδιο που κινείται με την ίδια πρακτική που έχετε ακολουθήσει όλους αυτούς τους τελευταίους μήνες. Σκόρπιες ρυθμίσεις ενσωματώνονται σε ένα σχέδιο νόμου χωρίς αρχή, μέση και τέλος. Ασφαλώς, σε πολλές από τις διατάξεις μπορεί να μας βρίσκει σύμφωνους ένα σχέδιο που φέρνετε είτε είναι το σημερινό είτε τα προηγούμενα, αλλά είναι και πολλές διατάξεις που μας βρίσκουν απέναντι και, ασφαλώς, δεν συμμερίζονται τις πραγματικές ανάγκες και τα προβλήματα που προσπαθεί κάθε σχέδιο νόμου να επιλύσει για την κοινωνία και για αυτούς στους οποίους αναφέρεται. Έτσι, λοιπόν, έχουμε και εδώ μία συρραφή πολλαπλών θεματικών ρυθμίσεων που θα έπρεπε να αποτελούν ξεχωριστές νομοθετικές παρεμβάσεις.

Στο Β΄ μέρος το σχέδιο νόμου αφορά υιοθέτηση των προβλέψεων της Οδηγίας 2021/2118 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας 2009/103, σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και τον έλεγχο τήρησης της υποχρεώσεις προς ασφάλιση της ευθύνης αυτής και έχουν σκοπό την καλύτερη εναρμόνιση του εθνικού με το ενωσιακό πλαίσιο της ασφάλισης των οχημάτων. Εντάσσονται στο πεδίο εφαρμογής του νόμου οχήματα που έχουν συνήθη στάθμευση στην Ελλάδα, γίνονται επίσπευσης με χρήση ηλεκτρονικών μέσων κατά τη σύναψη ασφάλισης, διευρύνεται ο σκοπός του επικουρικού κεφαλαίου, προδιαγράφονται διακρατικές ηλεκτρονικές υπηρεσίες του κέντρου πληροφοριών και άλλες παρόμοιες ρυθμίσεις.

Το επόμενο μέρος αφορά τον εντοπισμό και την εκκαθάριση των αδρανών και των ανασφάλιστων οχημάτων που φτάνει, πράγματι, γύρω στις 300.000, είναι μεγάλο το νούμερο. Αδρανή χαρακτηρίζονται τα οχήματα, τα οποία δεν έχουν διαγραφεί, ούτε έχουν τεθεί σε οικειοθελή αναγκαστική ακινησία και εμφανίζονται σε κυκλοφορία στα μητρώα οχημάτων του Υπουργείου Υποδομών και Μεταφορών, του Υπουργείου Προστασίας του Πολίτη και της Ανεξάρτητης Αρχής Δημοσίων Εσόδων, εφόσον κατά τα τελευταία επτά έτη δεν έχουν ασφαλιστεί, δεν έχουν υποβληθεί σε τεχνικό έλεγχο σε Κέντρο Τεχνικού Ελέγχου Οχημάτων, ΚΤΕΟ και δεν έχουν καταβληθεί γι’ αυτά τέλη κυκλοφορίας. Εδώ έχει σημασία ότι, πράγματι, γίνεται ένα βήμα προς τα εμπρός.

Προδιαγράφεται η διαλειτουργικότητα των μητρώων που θα εντοπίζουν τα οχήματα που αρχικά μπαίνουν σε κατάσταση προσωρινής αδράνειας και εν συνεχεία σε καθεστώς οριστικής, σε επικοινωνία πάντα με τον ιδιοκτήτη. Ρυθμίζονται, επίσης, θέματα παραβάσεων ως προς την ασφάλιση, τους τεχνικούς ελέγχους ΚΤΕΟ και την καταβολή τελών κυκλοφορίας με τη διασταύρωση ηλεκτρονικών ελέγχων για τον τακτικό εντοπισμό των παραβατικών οχημάτων, την επιβολή κυρώσεων και τη διαδικασία ενστάσεων.

Το επόμενο μέρος αφορά την εισαγωγή Ευρωπαϊκού Κανονισμού για την πιλοτική υιοθέτηση τεχνολογίας κατανεμημένου καθολικού στον χρηματοπιστωτικό τομέα και ειδικά στη διεύρυνση των κεντρικών αποθετηρίων τίτλων, ώστε να χρησιμοποιούν τη νέα τεχνολογία που στηρίζεται στην αρχιτεκτονική Blockchain. Σημαντικό βήμα και αυτό. Είναι προς τη σωστή, ασφαλώς, κατεύθυνση.

Στο επόμενο μέρος ρυθμίζεται η ασφαλιστική αγορά σχετικά με τα βασικά στοιχεία της επενδυτικής πολιτικής που ακολουθεί το εγγυητικό κεφάλαιο ζωής ως προς τα διαθέσιμά του, δηλαδή τοποθετήσεις χαμηλού κινδύνου με μεγάλη διαφοροποίηση. Στο έκτο μέρος τροποποιείται ο ν.5024/2024 σχετικά με την αξιοποίηση των ακινήτων του δημοσίου, σχετικά με τις συνθήκες και τις διαδικασίες εξαγοράς των ακινήτων από τους έχοντες χρήση. Ορίζεται η διαδικασία σύνθεσης της επιτροπής εξέτασης των αιτήσεων και ορισμού του τιμήματος.

Το επισήμανα και εισαγωγικά, δεν είναι η πρώτη φορά που βιαστικά φέρνετε ρυθμίσεις, τις αλλάζετε μετά από τρεις έξι μήνες με νέο σχέδιο νόμου αντιλαμβανόμενοι τα προβλήματα που δημιουργεί η νομοθετική σας παρέμβαση. Αυτό γίνεται γιατί πολλά σχέδια νόμου είναι στο πόδι γραμμένα, άλλα έχουν τη ματιά τους στο να εξυπηρετήσουν κάποιες μικροπολιτικές και έρχεται η ώρα που αντιλαμβάνεστε το πρόβλημα και αναγκάζεστε να τροποποιείτε δικές σας διατάξεις, δικούς σας νόμους. Δεν είναι η πρώτη φορά που συμβαίνει αυτό.

Στο έβδομο μέρος, παρατείνεται η διάρκεια σύμβασης παραχώρησης μεταξύ του Ελληνικού Δημοσίου και του Οργανισμού Λιμένος Κέρκυρας Α.Ε από 40 σε 67 έτη.

Ενώ, στο όγδοο μέρος παρατείνεται χωρίς μονιμοποίηση σύμβαση των στελεχών ορισμένου χρόνου της ΑΑΔΕ. Αποδίδεται στο ταμείο εθνικής άμυνας η κυριότητα του στρατοπέδου Μαρκόπουλου στα Χανιά, προκειμένου να παραχωρηθεί στη συνέχεια στο δήμο Χανίων. Παρατείνεται η εξαίρεση υποχρέωσης προσκόμισης φορολογικής και ασφαλιστικής ενημερότητας και πιστοποιητικού ΕΝΦΙΑ από τα ελληνικά αμυντικά συστήματα, προκειμένου να ολοκληρώνει τις συναλλαγές της.

Μία παρέμβαση που κάνετε είναι στους εργαζόμενους του δημοσίου με καθεστώς εξαρτημένης εργασίας ιδιωτικού δικαίου αορίστου χρόνου μετά τη διατήρηση του μισθολογικού τους καθεστώτος, μετά την υποβολή αίτησης συνταξιοδότησης και έως την έκδοση της συνταξιοδοτικής απόφασης, να διατηρούν το μισθολογικό τους καθεστώς και να μην υποχρεωθούν οι άνθρωποι αυτοί να επιστρέψουν χρήματα πίσω. Νομίζω σωστά έρχεται αυτή η διόρθωση. Είναι μία δίκαιη παρέμβαση. Εγώ θα έλεγα ότι θα πρέπει να δείτε και την επέκτασή της, όσον αφορά την αποζημίωση απόλυσης. Να έπαιρναν οι άνθρωποι αυτή την αποζημίωσή τους με βάση το μισθολογικό καθεστώς που βρίσκονταν. Νομίζω ότι είναι κάτι δίκαιο και θα πρέπει να το δούμε κύριε Υπουργέ, το σημειώνω ως παρέμβαση που θα πρέπει να κάνουμε στη συζήτησή μας και στην πορεία του σχεδίου νόμου προς την Ολομέλεια.

Κλείνοντας, θεωρούμε ότι υπάρχουν θετικές ρυθμίσεις, σχετικά με το χώρο του αυτοκινήτου, αλλά η Κυβέρνηση δεν προχωρά σε αποφασιστική ενοποίηση των σχετικών βάσεων δεδομένων για τα οχήματα και των οικονομικών υποχρεώσεων και ελέγχων που τα αφορούν, που αποτελεί ένα αίτημα όλων των κλάδων γύρω από την αυτοκίνηση και νομίζω ότι θα το ακούσουμε εδώ και από τους φορείς τη Δευτέρα. Είμαστε σύμφωνοι με την ηλεκτρονική διασταύρωση και τη διαδικασία ταυτοποίησης των ανασφάλιστων οχημάτων και των ιδιοκτητών που δεν έχουν πληρώσει τέλη κυκλοφορίας, μόνο που στην προκειμένη περίπτωση οι ποινές είναι πολύ αυστηρές και πρέπει να το επισημάνουμε αυτό.

Σε ότι αφορά την εφαρμογή των τεχνολογιών Blockchain στον χρηματοοικονομικό τομέα, πρόκειται για μία σημαντική αλλαγή που εξασφαλίζει την ασφάλεια από κυβερνοεπιθέσεις και φυσικές καταστροφές, στην οποία η χώρα δεν πρέπει να υστερήσει.

Θα μου επιτρέψετε να επιφυλαχτώ για τα άρθρα ειδικότερα στην τρίτη συζήτησή μας ενώπιον της επιτροπής, κύριε Πρόεδρε. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Η σημερινή μας συνεδρίαση έχει μία ιδιαιτερότητα, γίνεται μέσω ανασχηματισμού, λίγες μέρες μετά τις ευρωεκλογές. Μια διαδικασία, από την οποία εστάλησαν μηνύματα προς όλους, το πιο ηχηρό βέβαια το πήρε η Κυβέρνηση, αλλά και τα κόμματα της αντιπολίτευσης και εμείς και ο ΣΥΡΙΖΑ, για να σταθώ στα τρία μεγαλύτερα κόμματα και όχι μόνο. Μηνύματα με πολλαπλή σημασία, όπου το κάθε κόμμα καλείται να αναλύσει. Θέλω να σταθώ, όμως, σε ένα κοινό μήνυμα, κύριε Πρόεδρε, που πήραμε όλοι από τις ευρωεκλογές, το οποίο έχει σχέση με την αποχή. Ένα μέρος αυτής της αποχής σχετίζεται με την απόσταση που νιώθουν οι πολίτες από την ΕΕ και συζητάμε σήμερα σε ένα βαθμό νέα ενσωμάτωση Ευρωπαϊκής Οδηγίας. Άρα, έχει μεγάλη σημασία αυτό που το τονίζω.

Κατά τα άλλα όμως η αποχή γενικότερα, σχετίζεται κατά τη γνώμη μου με την αδυναμία καταπολέμησης των ανισοτήτων στην Ευρώπη ευρύτερα και γενικότερα στην Ελλάδα και αυτό πρέπει να το πάρουμε όλοι σοβαρά υπόψη μας. Από την άλλη βέβαια, αν θέλουμε να το βάλουμε κάπως γενικότερα η αποχή σχετίζετε με το ότι οι πολίτες ολοένα και λιγότερο πιστεύουν ότι μπορούν να περιμένουν κάτι από την πολιτική. Αυτό που αντιλαμβάνεστε είναι κάτι που δεν μπορεί να τον παρακάμψει κανείς. Έχει μεγάλη σημασία το πώς νομοθετούνε, τι νομοθετούνε και κυρίως αν και πώς εφαρμόζεται. Πιστεύω ότι είναι ένα από τα κλειδιά που θα μας οδηγήσουν σε μια αναστροφή της κατάστασης με την μεγάλη εικόνα - πάντα τονίζω- να είναι αυτή των ανισοτήτων.

Έχει μεγάλη σημασία όλο αυτό που λέω κύριε Πρόεδρε, γιατί μιλάμε για μια Ευρωπαϊκή Οδηγία. Λένε, ότι την Ευρωπαϊκή Οδηγία ή την δέχεσαι ή την απορρίπτεις υποχρεωτικά, στο τέλος την ενσωματώνεις στο δίκαιο. Όλο αυτό το πράγμα με την υποχρεοτικότητα, αντί να προσπαθούμε να πείσουμε τους πολίτες αν είναι καλό ή όχι και ότι το εφαρμόζουμε για να κάνουμε αποτιμήσεις, ενισχύει το φαινόμενο της αποχής ενίοτε και της ενίσχυσης των άκρων. Αυτό αν θέλετε είναι ένα κεντρικό ζήτημα, το οποίο πρέπει να είναι στο πίσω μέρος του μυαλού μας, όλων των βουλευτών, όλων των πτερύγων κάθε φορά που νομοθετούμε, είτε ανήκουμε στην πτέρυγα της κυβέρνησης, είτε ανήκουμε σε κόμματα της Αντιπολίτευσης. Έτσι, για να μην μιλάω γενικόλογα εγώ θα σας πω ότι μένω λίγο στις Ευρωεκλογές, για να πω δυο θέματα τα οποία συναντήσαμε όσοι κάναμε εκλογές στο πεδίο, εκ του συστάδην, δηλαδή. Νομίζω, ότι κάναμε σχεδόν όλοι οι βουλευτές δεν αποτελούμε προς θεού εμείς οι βουλευτές του ΠΑΣΟΚ αυτήν την ιδιότητα, είμαστε μια μαζική επαφή με τους πολίτες.

Κύριε Πρόεδρε, επειδή είμαστε και κοντινοί στους νομούς, δεν πιστεύω ότι θα βρήκατε εσείς διαφορετικά πράγματα από αυτά που βρήκα εγώ και άλλοι συνάδελφοί μου από το ΠΑΣΟΚ, σε όλη την Ελλάδα. Συναντήσαμε, στις Ευρωεκλογές δυο θέματα που άπτονται άμεσα της επιτροπής μας.

Το πρώτο, είναι ότι συναντήσαμε ελευθεροεπαγγελματίες οριζόντια παντού, σε πόλεις και χωριά που ήταν ανάστατοι με τα τεκμήρια, αλλά ιδιαίτερα στα χωριά. Διαβάζουμε στο ρεπορτάζ ότι το 50% έχει προσαρμοστεί και έχει υποβάλει δήλωση με βάση το τεκμαρτό. Το 50% αρνήθηκε. Ένας άγνωστος αριθμός, σίγουρα μεγάλος όγκος κυρίως επαγγελματιών που ενεργοποιούνται σε χωριά άνω των 500 κατοίκων, ετοιμάζεται να κλείσει τα καταστήματα. Αυτό είναι ένα ηχηρό μήνυμα και δικαιώνει απόλυτα το ΠΑΣΟΚ, γιατί θυμάστε στην συγκεκριμένη συζήτηση το ζήτημα της αποδυνάμωσης υπαίθρου αυτού του μεγάλου χτυπήματος που υπήρχε με αυτήν την υιοθέτηση των τεκμηρίων από την πλευρά της Κυβέρνησης, το είχαμε αναδείξει ως, ζήτημα. Βέβαια, το ζήτημα δεν είναι να λέμε ποιος βελτιώνεται και ποιος όχι, το ζήτημα είναι να βελτιώσουμε. Ακούσαμε, κάπου ότι θα υπάρξουν βελτιώσεις και περιμένουμε με ενδιαφέρον να ανακοινωθούν ακόμη και στις επόμενες συνεδριάσεις.

Το Δεύτερο, που συναντήσαμε κύριε Πρόεδρε, έχει μεγάλη σημασία γιατί είναι ακόμα πιο πρόσφατο έχει να κάνει με την αυτόματη υποβολή δηλώσεων μισθωτών και συνταξιούχων. Θα θυμάστε όλοι οι συνάδελφοι και εσείς κύριε Πρόεδρε και η πολιτική ηγεσία του Υπουργείου Οικονομικών, ότι είχα θέσει με έμφαση δύο θέματα. Πρώτον, εμείς στη χρήση της νέας τεχνολογίας είμαστε σταθερά θετικοί και έχουμε στηρίξει όλα τα βήματα ψηφιοποιήσεις αυτή εξάλλου είναι και η κεντρική μας θέση για το φορολογικό, αν και είχαμε πραγματικά προωθημένες συναλλαγές δεν θα χρειαζόταν να κάνουμε βήματα προς τα πίσω με τεκμήρια και όλα τα υπόλοιπα. Τι είχαμε πει γι’ αυτό το επίμαχο θέμα;

Είχαμε ζητήσει διαβεβαιώσεις ότι θα υπάρξει, ότι είναι απαραίτητο να υπάρχει ένα «Help desk» για όλους τους συναλλασσόμενους, για να μπορούν με άνεση να δουν τυχόν λάθη στη δήλωσή τους και κυρίως να υπάρχει γκισέ σε όλες τις εφορίες της χώρας για να μπορούν οι πολίτες που δεν έχουν πρόσβαση στη νέα τεχνολογία, να ενημερώνονται. Τίποτα από όλα αυτά δεν έχει γίνει. Ο κόσμος, οι φοροτεχνικοί είναι ανάστατοι γιατί κατά εκατοντάδες-κατά χιλιάδες σε όλη την Ελλάδα προστρέχουν οι πολίτες που έχουν αδυναμία πρόσβασης στα συστήματα ή αδυνατούν να ελέγξουν επί πραγματικού τις δηλώσεις τους. Ένα μεγάλο μέρος φορέων του Δημοσίου, δεν έχει στείλει ακόμα τα τελικά εκκαθαριστικά με αποτέλεσμα, να υπάρχει ερώτημα εάν το 30 Ιουνίου που είναι καταληκτική για τις δηλώσεις, θα εφαρμοστεί.

Αυτά, δεν τα λέω, για να αποφύγω να μιλήσω για το νομοσχέδιο τα λένε αυτοί που σχετίζονται ευθέως με το νομοσχέδιο και μπαίνουν κατευθείαν στο νομοσχέδιο κύριε Πρόεδρε. Έτσι, λοιπόν, σήμερα επί της αρχής στην πρώτη συζήτηση, ουσιαστικά θα ήθελα να θέσω κάποια ερωτήματα, στα οποία θα επιμείνουμε και στην τρίτη συνεδρίαση και στην τέταρτη και στην Ολομέλεια και θέλουμε απαντήσεις.

Έχουμε, λοιπόν, καταρχάς μια «Ενσωμάτωση Οδηγίας», προφανώς συμφωνούμε και συμφωνούμε όχι, γιατί μας την επιβάλλει άλλος, αλλά γιατί είναι στη σωστή κατεύθυνση και εδώ προκύπτουνε τρία ερωτήματα.

Το πρώτο ερώτημα είναι, γιατί καθυστέρησε; Έρχεται να ενσωματωθεί περίπου ενάμιση χρόνο από τότε που ήταν προγραμματισμένο από την ίδια «Οδηγία». Το δεύτερο ερώτημα και τώρα θα γίνει κατανοητό τι ακριβώς έλεγα νωρίτερα.

Είναι έτοιμη η Δημόσια Διοίκηση για όλα αυτά που προβλέπει η «Οδηγία», αλλά και το επόμενο κεφάλαιο των διασταυρώσεων; Εδώ, δεν θέλουμε ένα απλό ναι, αλλά θέλουμε αιτιολογημένη απάντηση, ολοκληρωμένη απάντηση, γιατί μέχρι τώρα περίσσευε η έπαρσή από το Οικονομικό Επιτελείο επί των αποτελεσμάτων, θυμίζω τι έχει γίνει με τα POS.

Όπου, για να πιάσουν την ημερομηνία πραγματικά «εξοντώθηκε» όλο το σύστημα και όλοι οι εμπλεκόμενοι στο σύστημα από τους ελεύθερους επαγγελματίες, μέχρι τους παρόχους υπηρεσιών, δεν είναι τόσο απλά αυτά τα θέματα. Είναι, λοιπόν, έτοιμη η Δημόσια Διοίκηση;

Το τρίτο ερώτημα, η συγκεκριμένη «Οδηγία» κινείται στο περιβάλλον του Κανονισμού 858/2022, τον οποίο συνοδεύουν πάρα πολλές εκκρεμότητες στην πλήρη ενσωμάτωση τους στην Ελλάδα. Γιατί, λοιπόν, είναι το ένα ερώτημα και πότε θα υπάρξει πλήρης «Ενσωμάτωση του Κανονισμού» παράλληλα βέβαια, με την αντίστοιχη προετοιμασία της Δημόσιας Διοίκησης γι’ αυτό;

Στο δεύτερο κεφάλαιο, ισχύουν και εδώ τα ερωτήματα που έκανα που αφορά την ασφάλιση αυτοκινήτων. Προφανώς, κανένας δεν έχει αντίρρηση για όλο αυτό που γίνεται δεν χρειάζεται να αντιδικούμε για όλα τα θέματα επειδή είμαστε Αντιπολίτευση.

Ωστόσο, εδώ υπάρχει ένα ζήτημα, αυτό μας το έχει θέσει η Ένωση Ιδιοκτητών ΚΤΕΟ, την οποία καλέσαμε και την οποία φαντάζομε και θα κληθεί. Για ποιο λόγο βγαίνει απέξω από τις διασταυρώσεις, ένα κομμάτι που αφορά την ασφάλιση των αυτοκινήτων, αυτό μας προξενεί απορία πραγματικά, θέλουμε μια συγκεκριμένη απάντηση σε αυτό το θέμα και βέβαια, αυτή η υπόθεση για να προχωρήσει όπως είπα πρέπει να υπάρχει ετοιμότητα μεγάλη της Δημόσιας Διοίκησης.

Λοιπόν, το επόμενο ζήτημα αφορά την καταπάτηση των ακινήτων του Δημοσίου. Εδώ, είναι μια παλιά θλιβερή ιστορία, η οποία είχε ξεκινήσει με μια ερώτηση του ΠΑΣΟΚ το 2016, είχε απαντήσει ο τότε Υφυπουργός ο κύριος Αλεξιάδης, του Τρύφων, αναλυτικά για το ύψος των καταπατήσεων, διαβιβάζοντας τα στοιχεία των Περιφερειακών Κτηματικών Υπηρεσιών είχε μιλήσει καθαρά για αδυναμία επακριβούς αποτύπωσης, αλλά και για μεγάλες ελλείψεις στο προσωπικό.

Εδώ, λοιπόν, υπάρχουν δυο, τρία ερωτήματα. Το ένα αφορά τις μειώσεις των τιμών, μειώνονται οι τιμές, καλώς διευκολύνονται κάποιοι πολίτες, για να επιληφθεί μια χρονίζουσα εκκρεμότητα. Πόσοι είναι αυτοί που πλήρωσαν με τις παλιές τιμές, οι οποίοι προφανώς αισθάνονται αδικημένοι; Σε αυτό, νομίζω είναι πολύ απλό το ερώτημα και θέλουμε οπωσδήποτε απάντηση αν όχι σήμερα, οπωσδήποτε τη Δευτέρα κύριε Πρόεδρε.

Πόσοι πλήρωσαν μέχρι τώρα και σε πόσους υπολογίζει το Υπουργείο τους ωφελούμενους από αυτή τη διάταξη ας τους ονομάσουν, οι οποίοι θα πληρώσουν λιγότερα. Νομίζω ότι είναι ζήτημα δικαίου και πρέπει να γνωρίζουμε πολύ καλά όλοι μας τι συμβαίνει.

Τέλος, θα αναφερθώ σε δύο άρθρα. Το άρθρο 60, αφορά το λιμάνι της Κέρκυρας για το οποίο προφανώς δεν έχουμε αντίρρηση στην παράταση της παραχώρησης. Ωστόσο, η ίδια φόρμουλα ακολουθήθηκε, προκειμένου, να ανοίξει ο δρόμος για την ιδιωτικοποίηση κάποιων άλλων λιμανιών. Το ερώτημα, λοιπόν, είναι συγκεκριμένο και καθαρό. Τι ακριβώς σκοπεύει η Κυβέρνηση να κάνει στο λιμάνι της Κέρκυρας; Σκοπεύει να το ιδιωτικοποιήσει; Σκοπεύει να το ιδιωτικοποιήσει εξ ολοκλήρου, ή όπως ακούγεται στην κοινωνία της Κέρκυρας, που όπως έχουμε μάθει πρόκειται να ιδιωτικοποιηθεί ένα μέρος για να διευκολύνει τα κρουαζιερόπλοια με ένα λιμένα γιοτ.

Νομίζω, ότι αυτά δεν είναι ζητήματα που τα κατέχει η Κυβέρνηση και νομίζω ότι πρέπει να πει καθαρά τι βούλεται να πράξει, για να γίνει ένας σοβαρός διάλογος. Δεν πρέπει να περνάει ως μια τυπική διάταξη χωρίς να μας λέει η Κυβέρνηση για το επόμενο τρίμηνο. Θέλουμε, λοιπόν, μια καθαρή εξήγηση σε αυτό το άρθρο.

Στο άρθρο 64, υπάρχει μια δικαίωση του ΠΑΣΟΚ, όπως προανέφερα στο φορολογικό, με τον τεκμαρτό αλλά και στην μη υποβοήθηση των μισθωτών και συνταξιούχων με όλο αυτό το αλαλούμ που γίνεται με την ταυτόχρονη υποβολή δηλώσεων. Το θέμα το ξέρει ο κ. Πετραλιάς και ξεκίνησε με την επίκαιρη ερώτηση βουλευτή του ΠΑΣΟΚ, συγκεκριμένα, του Φραγκίσκου Παρασύρη στον κ. Πετραλιά για το συγκεκριμένο θέμα των συνταξιούχων που δουλεύουν στον δημόσιο. Ήταν μια άδικη ρύθμιση αυτή που γινόταν γιατί ξαναγυρνούσε στο πρώτο κλιμάκιο. Υπάρχουν και κάποιες βελτιώσεις στη διάταξη που επιφυλάσσομαι να τις θέσω στη συζήτηση κατ’ άρθρον, αλλά, δηλώνουμε ιδιαίτερα ικανοποιημένοι γιατί ήταν μια πρωτοβουλία που εμείς φέραμε στην επιφάνεια και προφανώς είμαστε ικανοποιημένοι που το βλέπουμε να νομοθετείται.

Κλείνω κύριε Πρόεδρε με κάτι πολύ βασικό. Δεν είναι ζήτημα κριτικής αυτό, αλλά είπε νωρίτερα ο Εισηγητής της Πλειοψηφίας, ο συντοπίτης μου Μιχάλης Παπαδόπουλος, ο οποίος αναφέρθηκε εκτενώς στην εμπειρία του από το Υπουργείο Μεταφορών, ως Υφυπουργός είχε δουλέψει πάνω σε όλο αυτό το πλαίσιο. Το ζήτημα της ασφάλισης αυτοκινήτων είναι ένα τεράστιο ζήτημα γιατί άπτεται ενός κρίσιμου τομέα για την ασφάλεια των πολιτών και άπτεται των ατυχημάτων. Η Ελλάδα κατέχει την τέταρτη θέση. Καθόλου τιμητική σε αριθμό ατυχημάτων σε όλη την Ευρωπαϊκή Ένωση και νομίζω ότι δεν θα έπρεπε να βλέπουμε το θέμα μόνο εισπρακτικά.

Πιστεύω πως θα έπρεπε να έχουμε κοινή συνεδρίαση και να συμμετέχουν και τα μέλη της Παραγωγής και Εμπορίου, όπου είναι πάρα πολλοί συνάδελφοι μας εκεί που έχουν περισσότερη τριβή σε σχέση με τους συναδέλφους που είναι στην Επιτροπή Οικονομικών. Εν προκειμένω, ο Εισηγητής της Πλειοψηφίας είχε θητεία στο Υπουργείο Μεταφορών και έχει τριβή με το συγκεκριμένο θέμα. Η συμμετοχή μας στις Επιτροπές δεν συνεπάγεται ούτε προκύπτει από ειδικότητα. Υπάρχει όμως διαρκής ενασχόληση και διαρκής τριβή με τους συναδέλφους στην Επιτροπή Παραγωγής και Εμπορίου, οι οποίοι εποπτεύουν το νομοθετικό έργο ενός άλλου Υπουργείου και ξέρουν την απάντηση. Έρχεται ως κεφάλαιο σε ένα νομοσχέδιο του Υπουργείου Οικονομικών και κατά συνέπεια περνάει από τη δική μας Επιτροπή. Νομίζω, ότι με κάποιο τρόπο θα έπρεπε και τα μέλη της Επιτροπής Υποδομών και Μεταφορών να συμμετέχουν με κάποιο τρόπο στη σημερινή μας συνεδρίαση.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κύριε συνάδελφε. Το λόγο έχει ο Ειδικός Αγορητής της Κ.Ο. του Κομμουνιστικού Κόμματος Ελλάδας ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»)**: Ευχαριστώ, κύριε Πρόεδρε.

Το νομοσχέδιο περιλαμβάνει διάφορες ρυθμίσεις. Σε ό,τι αφορά την ενσωμάτωση νομοθεσίας της Ευρωπαϊκής Ένωσης περιλαμβάνει αφενός την επικαιροποίηση του Προεδρικού Διατάγματος 237/1986 περί υποχρέωσης ασφάλισης αστικής ευθύνης που βασίζεται σε Οδηγία του 2021/2118, η οποία επίσης, τροποποιεί παλαιότερη Οδηγία σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και εκκρεμεί η ενσωμάτωσή της από το 2019 και αφετέρου επικαιροποιεί διάφορους νόμους όπως τον ν. 4514/2018 περί αγοράς χρηματοπιστωτικών μέσων, τον ν.4548/2018 περί αναμόρφωσης του δικαίου ανωνύμων εταιρειών, τον ν. 4099/2012 περί οργανισμών συλλογικών επενδύσεων σε κινητές αξίες και ανωνύμων εταιρειών διαχείρισης αμοιβαίων κεφαλαίων, τον Κανονισμό της Ευρωπαϊκής Ένωσης σχετικά με ένα πιλοτικό καθεστώς για υποδομές της αγοράς που βασίζονται σε τεχνολογία κατανεμημένου καθολικού και τροποποίηση διαφόρων άλλων Κανονισμών.

Σχετικά με την Οδηγία 2021/2118 για την ασφάλιση αυτοκινήτων οχημάτων, αυτή η Οδηγία περιλαμβάνει, μεταξύ άλλων, τις εξής τροποποιήσεις στην ήδη υπάρχουσα Οδηγία. Πρώτον, την αύξηση προστασίας των θυμάτων των τροχαίων ατυχημάτων στις περιπτώσεις που ο ασφαλιστής είναι αφερέγγυος. Δεύτερον, τη βελτίωση της αναγνώρισης των βεβαιώσεων του ιστορικού ζημιών σε διασυνοριακό, κυρίως, επίπεδο. Τρίτον, τους ελέγχους ασφάλισης για να καταπολεμηθεί το φαινόμενο της οδήγησης ανασφάλιστων οχημάτων και τέταρτον, την εναρμόνιση των ελάχιστων υποχρεωτικών ποσών ασφαλιστικής κάλυψης. Για όλες αυτές τις τροποποιήσεις δεν θα μπορούσε να έχει κάποιος ιδιαίτερη αντίρρηση. Το ίδιο, βέβαια, και με τις τροποποιήσεις του Προεδρικού Διατάγματος 237/1986 για την ενσωμάτωση νέων διατάξεων σχετικά με την προστασία των ζημιωθέντων και την επέκταση των περιπτώσεων αποζημίωσης από το επικουρικό κεφάλαιο.

Όλες οι παραπάνω τροποποιήσεις, βέβαια, γίνονται μέσα σε ένα ισχύον πλαίσιο της ιδιωτικής ασφάλισης αυτοκινήτων που, ως γνωστόν, δεν συνιστά κάποιον συστηματικό έλεγχο στις ασφαλιστικές εταιρείες και αυστηρότατες κυρώσεις, ούτως ώστε αυτές να ανταποκρίνονται στις υποχρεώσεις τους. Επί τη ευκαιρία, η ιδιωτική ασφάλιση είναι μία καθαρά κερδοσκοπική επιχείρηση, στηρίζεται στις διακυμάνσεις της αγοράς και υπόκειται στο νόμο του καπιταλιστικού κέρδους των χρηματιστηριακών ομίλων. Στηρίζεται στην προσφορά ζήτησης, στη λογική κόστους κέρδους, στην ανταποδοτικότητα, σε ατομικά συμβόλαια για ορισμένο πλαίσιο παροχών, για συγκεκριμένο χρονικό διάστημα και, μάλιστα, με επώδυνους όρους αφαίμαξης του λαϊκού εισοδήματος και εκτίναξη των ασφαλίστρων, ειδικά στην εποχή την οποία ζούμε.

Για την συγκεκριμένη Οδηγία επιφυλασσόμαστε στην Ολομέλεια.

Σχετικά με τον Κανονισμό 2022/858 αναφορικά με το πιλοτικό καθεστώς για υποδομές αγοράς βάσει τεχνολογίας κατανεμημένου καθολικού, σε ό,τι αφορά το κατανεμημένο καθολικό, εφεξής DLT, πρόκειται για το Blockchain, δηλαδή ένα ψηφιακό σύστημα που επιτρέπει στους χρήστες και τα συστήματα να καταγράφουν συναλλαγές που σχετίζονται με περιουσιακά στοιχεία. Μια τεχνολογία κατανεμημένου καθολικού αποθηκεύει τις πληροφορίες σε πολλές τοποθεσίες, σε οποιαδήποτε δεδομένη χρονική στιγμή. Ας το πούμε πρόκειται για κάτι σαν μια μεγάλη βάση δεδομένων για περιουσιακά στοιχεία σε ηλεκτρονική μορφή. Το DLT, βέβαια, σε αντίθεση με τις παραδοσιακές βάσεις δεδομένων δεν έχει κεντρικό μέρος για την αποθήκευση πληροφοριών. Αυτό το διαφοροποιεί από μία παραδοσιακή βάση δεδομένων. Το ζήτημα είναι ποιος τις ελέγχει αυτές τις βάσεις δεδομένων. Σήμερα, μπορεί να τις διαχειρίζονται και μικρότεροι παίχτες. Αυτό, λοιπόν, που επιδιώκει ο Κανονισμός, αποτυπώνοντας τις επιδιώξεις τμημάτων της αστικής τάξης που ενδιαφέρονται να ελέγξουν τα συστήματα, είναι να βάλουν όρους και κανόνες στη διαχείριση τους που αντικειμενικά θα τις συγκεντρώσουν κάτω από τον έλεγχο μεγάλων επενδυτικών εταιρειών που θα μπορούν να παίρνουν υποχρεωτικές άδειες διαχείρισης με συγκεκριμένους όρους και προϋποθέσεις.

Η πρόταση της Ευρωπαϊκής Επιτροπής και οι τροπολογίες της Έκθεσης του Ευρωπαϊκού Κοινοβουλίου κινούνται στο πλαίσιο του ψηφιακού μετασχηματισμού ειδικότερα στον χρηματοοικονομικό τομέα λαμβάνοντας υπόψη και την επιταχυνόμενη επιρροή των κρυπτοπεριουσιακών στοιχείων. Τα χρηματοπιστωτικά ιδρύματα παγκοσμίως προσπαθούν να δουν τι οφέλη μπορούν να αποκομίσουν από κρυπτοπεριουσιακά στοιχεία και την έκδοση αντίστοιχων νομισμάτων. Ειδικά τα τελευταία χρόνια υπάρχει μια αυξητική τάση στη χρήση και κατάχρηση κρυπτοπεριουσιακών στοιχείων στις χρηματοοικονομικές δραστηριότητες τόσο από φυσικά όσο και από νομικά πρόσωπα, για σκοπούς ξεπλύματος παράνομου χρήματος.

Η Ευρωπαϊκή Κεντρική Τράπεζα κατά καιρούς έχει εκφράσει αμφιβολίες για το κατά πόσο εγγυώνται την ασφάλεια και τη χρηματοπιστωτική σταθερότητα. Φυσικά σε συνθήκες οξύτατου μονοπωλιακού ανταγωνισμού αυτή η εξέλιξη είναι απολύτως λογική, η χρήση κάθε θεμιτού και αθέμιτου μέσου. Αυτός άλλωστε είναι ο καπιταλισμός και οι νόμοι της αγοράς.

Γι’ αυτό και στόχος της πρότασης είναι η αναβάθμιση της θέσης της Ευρωπαϊκής Ένωσης στον τομέα αυτό που υστερεί με την ανάμπλεξη στο έδαφός της τέτοιων υποδομών για νέες τεχνολογίες στον τομέα των ψηφιακών νομισμάτων. Αξιολογώντας εάν μπορούν να υφίστανται, χωρίς να θιγεί η λειτουργία της ενιαίας καπιταλιστικής αγοράς της Ευρωπαϊκής Ένωσης κατ’ επέκταση των καπιταλιστικών επενδυτών και των τραπεζών.

Γι’ αυτό με την Έκθεση προτείνεται ένα πιλοτικό καθεστώς. Μακροπρόθεσμα επιδιώκουν να ελέγξουν την αγορά κρυπτοστοιχείων και κρυπτονομισμάτων ανάλογα με τις εξελίξεις που θα υπάρξουν και σε σχέση και με τις κινήσεις άλλων μεγάλων ιμπεριαλιστικών δυνάμεων, όπως είναι οι Ηνωμένες Πολιτείες της Αμερικής και η Κίνα.

Σε αυτή την κατεύθυνση προωθούν τη νομιμοποίηση παρεκκλίσεων από την υφιστάμενη νομοθεσία. Είναι ένας τομέας που η Ευρωπαϊκή Ένωση έχει μείνει πίσω και επιδιώκουν να κερδίσουν έδαφος στο διεθνή ανταγωνισμό. Με την προώθηση της τεχνολογίας κατανεμημένου καθολικού, δημιουργούν έναν τεράστιο μηχανισμό αποθήκευσης οικονομικών στοιχείων και πληροφοριών, που θα είναι στα χέρια των κρατών και συγκεκριμένων μονοπωλιακών ομίλων, που θα έχουν τη δυνατότητα να τα διαχειρίζονται. Στην Έκθεση της Επιτροπής Οικονομικής και Νομισματικής Πολιτικής της Ευρωπαϊκής Ένωσης στην Econ αντανακλώνται μια σειρά επιφυλάξεις, φόβοι και αντιρρήσεις ως προς την ευρεία χρήση του DLT. Προωθούνται μια σειρά ασφαλιστικές δικλείδες για την προστασία των επενδυμένων κεφαλαίων, του ανταγωνισμού, της ταυτόχρονης χρήσης των συμβατικών μεθόδων, μέτρα ελέγχου των κεφαλαίων και προσαρμογής στο νομικό πλαίσιο της ευρωενωσιακής νομοθεσίας.

Αποτυπώνονται ανησυχίες για τη χρήση των κτυπτοστοιχείων και των κρυπτονομισμάτων, όπου με επίφαση για παράδειγμα την κατανάλωση ενέργειας, δίνεται έμφαση στον προσωρινό χαρακτήρα, στην πιλοτική εφαρμογή και επί της ουσίας τονίζεται ότι θα μπει σε ευρεία χρήση και εφαρμογή εάν και εφόσον λειτουργήσει επιτυχημένα. Ενώ παίρνονται ταυτόχρονα μέτρα για να μην παραταθεί με την επίφαση της προσωρινότητας.

Είναι σαφές ότι στη συγκεκριμένη χρονική περίοδο δεν υπάρχει διαμορφωμένο νομικό πλαίσιο, αλλά ούτε και τεχνολογικό για τη γενικευμένη χρήση του DLT. Από τους κύριους στόχους του κανονισμού είναι να εξασφαλιστούν τα επενδυμένα κεφάλαια και από αβεβαιότητες και κινδύνους στο έδαφος των ανταγωνισμών ανάμεσα σε μονοπωλιακούς ομίλους και διάφορα καπιταλιστικά κράτη.

Κατά τη γνώμη μας, τίποτα θετικό δεν μπορεί να περιμένει ο εργαζόμενος λαός από τέτοια σχέδια που αφορούν τους παγκόσμιους μονοπωλιακούς ανταγωνισμούς των ευρωπαϊκών ομίλων, των αντιπάλων τους, που στην τελική τους πορεία και εξέλιξη θα επιβαρύνουν τους ίδιους με νέα βάρη και επιδείνωση των όρων της ζωής τους.

Γι’ αυτό και για το συγκεκριμένο Κανονισμό το ΚΚΕ θα καταψηφίσει. Αναφέρομαι σε αυτόν τον Κανονισμό που αναφέρθηκα προηγουμένως για την τεχνολογία κατανεμημένου καθολικού, όπως άλλωστε έκανε αντίστοιχα και στο Ευρωπαϊκό Κοινοβούλιο.

Για την αξιοποίηση των ακινήτων του δημοσίου και τις τροποποιήσεις του ν. 5024/23, που εισάγει το παρόν νομοσχέδιο, αφορά τροποποιήσεις και συμπληρώσεις του νόμου του 2023. Δεν αλλάζει ουσιαστικά τη φιλοσοφία του αρχικού νόμου για το ποιους θέλει να εξυπηρετήσει καλύτερα και να εκποιήσει τη δημόσια γη.

Αναλυτικά για τις τροποποιήσεις στο νόμο θα πούμε στην κατ’ άρθρον συζήτηση, για να θυμηθούμε όμως τις συγκεκριμένες ρυθμίσεις του ν.5024, αυτές έρχονται να λύσουν θέματα άμεσης εκποίησης της δημόσιας γης σε επιχειρήσεις που δραστηριοποιούνται και έχουν καταπατήσει δημόσιες εκτάσεις.

Επομένως, οι ρυθμίσεις αφορούν εξαγορά κατεχομένων δημόσιων ακινήτων, διευκολύνοντας την αξιοποίηση της περιουσίας του δημοσίου σε όφελος της επιχειρηματικής δραστηριότητας, βιομηχανικής, αγροτικής, τουριστικής και διαφόρων άλλων περιπτώσεων επιχειρηματικής δραστηριότητας. Ουσιαστικά, δίνεται η δυνατότητα στους μεγαλοκαταπατητές, οι οποίοι αφού πάτησαν την κρατική έκταση, τη δήλωσαν για να τη διεκδικήσουν. Τους δίνεται η δυνατότητα τώρα να γίνουν κάτοχοι με το δικαίωμα της εξαγοράς με τίτλο από το ίδιο το κράτος.

Βέβαια, στη συνείδηση του λαού η εξαγορά καταπατημένης δημόσιας έκτασης δεν είναι παρά μια δικαίωση του καταπατητή, ωστόσο θέλουμε να θυμίσουμε ότι ο νόμος του 2023 ήταν μνημονιακή δέσμευση το 2011 με την αξιοποίηση από το ΤΑΙΠΕΔ της περιουσίας του δημοσίου. Είχαν δηλωθεί στην τρόικα όλα τα ιδιωτικά δημόσια ακίνητα, είχαν προκοστολογηθεί για να μπουν στο μνημόνιο και τι έκανε το ΤΑΙΠΕΔ, έκανε συμβάσεις με τις τράπεζες, με νομικούς συμβούλους για να τα αξιολογήσουν. Όσα επιλέχτηκαν ως αξιοποιήσιμα προκρίθηκαν και πέρασαν στο χαρτοφυλάκιο του ΤΑΙΠΕΔ, μεγάλο τμήμα αυτών που είχε η Κτηματική Εταιρεία του Δημοσίου ήταν μπερδεμένα, μπλεγμένα, γι’ αυτό έπεσαν έξω στις εκτιμήσεις τους για το ποσό που θα μπορούσαν να αποκομίσουν.

Συνεπώς, αποτελούσε εκκρεμότητα η ρύθμιση αυτών των ακινήτων με στόχο να υπάρχει οικονομικό όφελος για το κράτος. Βέβαια, θα μαζέψει η Κυβέρνηση ζεστό χρήμα σε μια εταιρεία ουσιαστικά του δημοσίου, η οποία θα εκποιήσει δημόσια περιουσία, σε όφελος του τουριστικού και ξενοδοχειακού κεφαλαίου.

Υπενθυμίζω γι’ αυτό το ζήτημα ότι είχαμε καταψηφίσει το ν.5024/2023 και φυσικά αυτό θα κάνουμε και τώρα με τις σχετικές τροποποιήσεις.

Για την παράταση συμβάσεων ιδιωτικού δικαίου ορισμένου χρόνου του προσωπικού της Γενικής Διεύθυνσης Ηλεκτρονικής Διακυβέρνησης και της Γενικής Διεύθυνσης Οικονομικών Υπηρεσιών της ΑΑΔΕ θα την ψηφίσουμε, ωστόσο είναι απαράδεκτο να ζουν αυτοί οι εργαζόμενοι σε καθεστώς διαρκούς ομηρίας με συμβάσεις ανανεούμενες ορισμένου χρόνου, ενώ οι ανάγκες είναι πολύ μεγαλύτερες και θα έπρεπε να έχουν μονιμοποιηθεί. Γι’ αυτό άλλωστε σταθερά το ΚΚΕ ζητάει τη μετατροπή των συμβάσεων τους σε αορίστου και να λήξει αυτό το απαράδεκτο καθεστώς.

Τέλος, επιτρέψτε μου να τοποθετηθώ για το άρθρο 62 του νομοσχεδίου, αναφορικά με το ιδιοκτησιακό καθεστώς του στρατοπέδου Μαρκοπούλου στο δήμο Χανίων . Η υπόθεση αυτή έχει ολόκληρο ιστορικό βέβαια, δεν θα μπω στη διαδικασία να αναλύσω αυτό το ιστορικό, ίσως αν χρειαστεί σε επόμενες συνεδριάσεις. Απλά να πω, ότι έρχεται τώρα η Κυβέρνηση παρεμβαίνει στο ζήτημα, παρακάμπτοντας την όποια δικαστική διερεύνηση, ακυρώνει τις ενέργειες διαλεύκανσης της υπόθεσης, προβλέποντας ότι το ελληνικό δημόσιο αναγνωρίζει την κυριότητα του Ταμείου Εθνικής Άμυνας επί του ακινήτου αυτού, δεν προβάλει δικαιώματα επ’ αυτού και μάλιστα και κάθε σχετική δίκη καταργείται.

Το ερώτημα είναι πώς και γιατί αναγνωρίζει την κυριότητα του ακινήτου στο ΤΕΘΑ, στο Ταμείο Εθνικής Άμυνας, και όχι στο Δήμο για παράδειγμα, που ο Δήμος θα το ήθελε για την αξιοποίηση προς όφελος των κατοίκων, των Χανιωτών. Έτσι απλά η έκταση επιφάνειας 52 στρεμμάτων αναγνωρίζεται ως έκταση του Ταμείου Εθνικής Άμυνας με ένα άρθρο και ένα νόμο. Μάλιστα φτάνει στο σημείο να προβλέπει ότι η σχετική εγγραφή στο Κτηματολογικό Γραφείο Κρήτης από το ελληνικό δημόσιο στο ΤΕΘΑ να μπορεί να ολοκληρωθεί χωρίς τα συνήθως προβλεπόμενα, όπως τίτλους ιδιοκτησίας, αποδεικτικό απαλλοτρίωσης ή απόκτησης της έκτασης από το ΤΕΘΑ, χωρίς τίποτε άλλο, παρά μια απλή αίτηση από το Ταμείο Εθνικής Άμυνας.

Σε κάθε περίπτωση το πάγιο αίτημα της χανιώτικης κοινωνίας είναι η δωρεάν παραχώρηση της έκτασης στο Δήμο. Κανένα ξεπούλημα, καμία ιδιωτικοποίηση, κανένα παζάρι αγοράς αυτής από το Δήμο, καμία σύμβαση παραχώρησης από το ΤΕΘΑ προς το Δήμο, εξ ολοκλήρου να παραδοθεί στο λαό των Χανίων για την κάλυψη λαϊκών αναγκών χωρίς αστερίσκους.

Επί της αρχής, κύριε Πρόεδρε, για το νομοσχέδιο επιφυλασσόμαστε στην Ολομέλεια.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε, κύριε συνάδελφε.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ πολύ, κύριε Πρόεδρε.

Το σημερινό νομοσχέδιο κατατίθεται σε μια χρονική στιγμή που η Κυβέρνηση έχει χάσει την εμπιστοσύνη των πολιτών, όπως φάνηκε από τα αποτελέσματα των Ευρωεκλογών τις οποίες επέλεξε να αντιμετωπίσει ως δημοψήφισμα για τη συνέχιση των δήθεν μεταρρυθμίσεων. Οι Έλληνες όμως προφανώς δεν θέλουν αυτές τις «μεταρρυθμίσεις», εισαγωγικά όπως την υπερφορολόγηση μέσω της διατήρησης των ίδιων φορολογικών συντελεστών σε αυξημένες τιμές, την ασυδοσία των τραπεζών, την αισχροκέρδεια των καρτέλ, τα απαράδεκτα τεκμήρια κερδοφορίας των ελεύθερων επαγγελματιών, τη σύνδεση των POS με τις ταμειακές μηχανές και ούτω καθεξής.

Ήταν, λοιπόν, αυτονόητο το χαστούκι που έδωσαν στην κυβέρνηση, καθώς επίσης τα υπόλοιπα δύο Κόμματα των Μνημονίων μαζί με τις παραφυάδες τους με αποτέλεσμα η Νέα Δημοκρατία να συγκεντρώσει μόλις 1.073.248 ψήφους, όταν στις περσινές εθνικές εκλογές του Ιουνίου συγκέντρωσε 2.115.311 ψήφους παίρνοντας τελικά λιγότερες ακόμη και από την περίοδο της κρίσης του 2012 επί Σαμαρά.

Εμείς στον οικονομικό τομέα έχουμε επιστήσει πολλές φορές την προσοχή των πολιτών στις τρομακτικές αποτυχίες της κυβέρνησης μεταξύ άλλων στην αύξηση του κρατικού χρέους κατά 50,5 δις μέσα στα τελευταία τέσσερα χρόνια, κάτι που άλλωστε επιβεβαιώνεται από τις μη αναβαθμίσεις της πιστοληπτικής μας ικανότητας εκ μέρους των Moody΄s and Fitch.

Ειδικά όσον αφορά την ισχυρή άνοδο του ΑΕΠ του πρώτου τριμήνου του 2024 φαίνεται καθαρά πως η Ελλάδα ακόμη μία φορά αναπτύσσεται, κυρίως, από την αύξηση της κατανάλωσης με δανεικά, όπως ακριβώς συνέβαινε πριν το 2009 με τελική κατάληξη τη χρεοκοπία μας υπό πολύ καλύτερες, όμως, συνθήκες τότε σε σχέση με σήμερα τόσο όσον αφορά το δημόσιο και ιδιωτικό χρέος όσο και την εγχώρια παραγωγή.

Αναφορικά με τις επενδύσεις αυξήθηκαν μέσα στο πρώτο τρίμηνο του 2024 σε σχέση με το αντίστοιχο του 2023, αλλά ήταν εξαιρετικά αναιμικές, αφού η αύξησή τους κατά 7,1% μετά από 15 χρόνια αποεπένδυσης, μετά από άνω των 100 δισεκατομμυρίων επενδυτικό κενό και μετά από τέσσερις διαδοχικές τριμηνιαίες μειώσεις παρά τα χρήματα του Ταμείου Ανάκαμψης, προφανώς δεν μπορεί να θεωρηθεί επιτυχία.

Σε σχέση δε με το σημαντικότερο με τον ακαθάριστο σχηματισμό παγίου κεφαλαίου ανήλθε μόλις στα 14,8 του ΑΕΠ στο τρίμηνο έναντι άνω του 22% στο μέσο όρο της Ευρωπαϊκής Ένωσης, ενώ η αύξησή του ήταν 2,9%, όταν με βάση το μεσοπρόθεσμο θα πρέπει να αυξηθεί κατά 9,1% το 2024.

Επομένως, τα επόμενα τρίμηνα θα πρέπει να είναι υψηλότερος από 10% για να επαληθευτεί το μεσοπρόθεσμο. Στον προϋπολογισμό, βέβαια, του 2024 προβλέπεται αύξηση των επενδύσεων κατά 15,1% κάτι που δεν πρόκειται να επιτευχθεί, όπως δεν επετεύχθη άλλωστε ο στόχος το 2023.

Κάτι ανάλογο ισχύει επίσης για τις εξαγωγές αγαθών και υπηρεσιών, οι οποίες μειώθηκαν στο πρώτο τρίμηνο παρά την πολύ μεγάλη άνοδο των τουριστικών μας εσόδων. Ειδικότερα, σε τρέχουσες τιμές μειώθηκαν κατά 1,1% και σε πραγματικές κατά 5,7%, εξαιτίας της πτώσης των εξαγωγών αγαθών κατά 11% που εκτόξευσαν το εμπορικό μας έλλειμμα το οποίο αυξήθηκε κατά 8,7% στο τρίμηνο. Τον Απρίλιο δε η αύξηση του εμπορικού ελλείμματος ήταν κυριολεκτικά εκρηκτική κατά 35,6%, τρομακτικό νούμερο.

Σε τελική ανάλυση η άνοδος του ΑΕΠ το πρώτο τρίμηνο προήλθε κατά 50% από την αύξηση της κατανάλωσης κατά 30% από την αύξηση των αποθεμάτων που θα έπρεπε ουσιαστικά να αφαιρεθεί και μόλις κατά 20% από τις επενδύσεις, οπότε πρόκειται για μία πλήρη άνοδο του ΑΕΠ μας που δύσκολα θα έχει συνέχεια.

Η μοναδική ελπίδα μας είναι ο Τουρισμός, όμως σε μία επόμενη ύφεση που είναι νομοτελειακή, ελπίζοντας να μην πρόκειται για στάσιμο πληθωρισμό θα καταρρεύσει παρασύροντας ολόκληρη την οικονομία μας. Το λέμε από την αρχή ότι δεν πρέπει να επαφιόμαστε στη μονοκαλλιέργεια του Τουρισμού.

Αυτό που συμβαίνει είναι η εντεινόμενη φτωχοποίηση του πληθυσμού, μέσα από την υπερφορολόγηση και την ακρίβεια, που πληθωριστικοποιεί μεν το χρέος ως προς το ΑΕΠ, αλλά συνεχίζει να αυξάνεται σε απόλυτα νούμερα και σε επίπεδο Κεντρικής Κυβέρνησης. Και ενώ, κατά έναν μαγικό πραγματικά τρόπο, μειώνεται σε επίπεδο Γενικής Κυβέρνησης, θυμίζοντας Greek Statistics και αναγκάζοντάς μας να υποβάλουμε μια σειρά από αναλυτικές ερωτήσεις για να το διευκρινίσουμε –χωρίς, μέχρι στιγμής, να έχουμε πάρει καμία απάντηση.

Τέλος, για να θολώσει τα νερά, η Κυβέρνηση δηλώνει πως θα εξοφλήσει πρόωρα τα 8 δισεκατομμύρια από το πρώτο μνημόνιο, χρησιμοποιώντας, όμως, τα χρήματα του «μαξιλαριού» και μάλιστα μέρος των 9 δις του ESM *(European Stability Mechanism)* –εφόσον, βέβαια, τής επιτραπεί.

Στα περιεχόμενα, τώρα, του νομοσχεδίου. Ένα μεγάλο μέρος αφορά ρυθμίσεις για την ασφάλιση αυτοκινήτων. Επίσης, για χρηματιστηριακά προϊόντα, για τα ακίνητα του δημοσίου και λοιπές Τροπολογίες.

Στο βασικό μέρος του, της ασφάλισης αυτοκινήτων, αναφέρεται στην Οδηγία (ΕΕ) 2021/2118, που όμως έχει ήδη εφαρμοστεί -όπως θα καταθέσουμε στα πρακτικά. Άρα, η συζήτηση είναι προσχηματική. Δεν είναι η πρώτη φορά που υιοθετείται μια Οδηγία, επιπόλαια, είτε μερικώς, είτε χωρίς να προσαρμοστεί στα δεδομένα της χώρας μας, χωρίς καν να ερωτηθεί προηγουμένως η Βουλή. Παράδειγμα, η περίπτωση της σιδηροδρομικής ασφάλειας του ν.5014/2023 -όπως θα καταθέσουμε στα πρακτικά. Το είχαμε, τότε, επισημάνει και, τελικά, φάνηκε πως είχαμε δίκιο, δυστυχώς με κριτήριο τα τραγικά της αποτελέσματα στα Τέμπη.

Νόμοι, άλλωστε, υπάρχουν αρκετοί, αλλά η εφαρμογή τους δεν γίνεται σωστά. Εκεί είναι που υποφέρει η χώρα μας. Μία εφαρμογή που, στη σημερινή περίπτωση, απαιτεί αστυνόμευση με κάμερες στους δρόμους και με ψηφιακή υποδομή. Αυτός είναι ο λόγος που, σήμερα, στην Ελλάδα της φτώχειας, κυκλοφορούν περίπου 500.000 ανασφάλιστα οχήματα ή περίπου το 10% των υφιστάμενων. Κάτι που ενέχει τεράστιους κινδύνους για τη δημόσια ασφάλεια, καθώς επίσης για τους πολίτες που καλούνται να καλύψουν τις ζημιές.

Οι μεταβολές στο σχέδιο νόμου αφορούν κυρίως διαδικαστικά σε εισπρακτικά θέματα, όπως είναι τα πρόστιμα. Επίσης, του επικουρικού κεφαλαίου για την καταβολή αποζημιώσεων, στο Μέρος Β’ και για τον εντοπισμό αδρανών οχημάτων, στο Μέρος Γ’.

Σε σχέση με την εφαρμογή της Οδηγίας (ΕΕ) 2022/858, στο Μέρος Δ’: Αφορά την ενσωμάτωση στις υποδομές των αγορών κεφαλαίων της νέας τεχνολογίας Blockchain, όπου γίνονται κάποιες διαδικαστικές τροποποιήσεις, στην ήδη υπάρχουσα νομολογία, με την προσθήκη της αναφοράς σε άυλους τίτλους. Η Οδηγία δεν έχει εφαρμοστεί ακόμη στη χώρα μας, αλλά ούτε σε Γερμανία, Ουγγαρία και Σλοβακία. Σε όλες τις άλλες χώρες έχει εφαρμοστεί. Ως υπεύθυνη Αρχή ορίζεται, εύλογα, η Επιτροπή Κεφαλαιαγοράς, η οποία όμως θα πρέπει να μας επιβεβαιώσει, κατά την ακρόαση των φορέων -εάν έρθει- πως είναι σε θέση να παρακολουθήσει αυτές τις νέες εξελίξεις, τις νέες τάσεις.

Συνεχίζοντας, υπάρχει μια ρύθμιση για την εποπτεία της ασφαλιστικής αγοράς για τις επενδύσεις Εγγυητικού Κεφαλαίου Ζωής, στο Μέρος Ε’ και στο άρθρο 51. Προβλέπεται η δυνατότητα σύμβασης διαχείρισης των διαθεσίμων κεφαλαίων φορέων ασφαλίσεων ζωής, με απόφαση της διαχειριστικής Επιτροπής. Είναι μεν λογικό, όταν δεν υπάρχει τεχνογνωσία, αλλά ενέχει κινδύνους. Αυτός είναι ο λόγος που καθορίζονται οι κύριες παράμετροι της επενδυτικής πολιτικής του Εγγυητικού Κεφαλαίου Ζωής, που όμως είναι γενικόλογες και απαιτούν διευκρίνιση.

Το νομοσχέδιο περιλαμβάνει επιπλέον ρυθμίσεις για ξεπουλήματα που ονομάζονται «αξιοποιήσεις», κατά τη μνημονιακή ορολογία του αμαρτωλού πραγματικά Υπερταμείου, στο οποίο έχουμε αναφερθεί σε πολλές Ερωτήσεις -στις περισσότερες δεν έχουμε πάρει καν απαντήσεις.

Συγκεκριμένα, αναφέρονται οι διαδικασίες εξαγοράς διακατεχόμενων ακινήτων του δημοσίου, στο Μέρος ΣΤ’, καθώς και η παράταση της διάρκειας της Σύμβασης παραχώρησης μεταξύ του ελληνικού δημοσίου και του Οργανισμού Λιμένος Κέρκυρας Α.Ε. από 40 σε 67 έτη, στο Μέρος Ζ’. Γιατί γίνονται, αλήθεια, συμβάσεις παραχώρησης για 40 έτη και μετά επεκτείνονται; Έτσι, δεν πρόκειται, ασφαλώς, για παραχωρήσεις, αλλά για σταδιακές ιδιωτικοποιήσεις - για ξεπούλημα, δηλαδή, από την πίσω πόρτα.

Τέλος, περιλαμβάνονται διάφορες τροπολογίες στο μέρος η΄, όπως ρυθμίσεις για το προσωπικό της ΑΑΔΕ και άλλων υπηρεσιών, καθώς επίσης για την ΕΑΣ, όπου δίνονται επεκτάσεις των φορολογικών και ασφαλιστικών ενημεροτήτων συν του πιστοποιητικού ΕΝΦΙΑ από 90 σε 102 μήνες, δηλαδή από 7,5 χρόνια σε 8,5 χρόνια, ξεκινώντας από το 2016.

Η ΕΑΣ, όμως, πρέπει να αντιμετωπιστεί ξεχωριστά λόγω της συνεργασία της με τους Τσέχους, όσον αφορά την παραγωγή οβίδων για την Ουκρανία, για την οποία έχουμε μεν ρωτήσει, αλλά λάβαμε γενικόλογες απαντήσεις, οπότε θα πρέπει να συζητηθεί με τους αρμόδιους φορείς, αν έρθουν στην Επιτροπή.

Επιπλέον, υπάρχει αναφορά στα κριτήρια ευάλωτου οφειλέτη, όπου προστίθενται τα ΑμεΑ, που αν είναι δυνατόν εδώ να μην συμπεριλαμβάνονταν μέχρι σήμερα, με αποτέλεσμα να διενεργούνται εξώσεις σε ΑμεΑ, όπως έχουμε πολλές φορές διαπιστώσει.

Ειδικά όσον αφορά τώρα την εξαγορά ακινήτων του δημοσίου, οι ρυθμίσεις του παρόντος είναι τροπολογίες σε ένα νομοσχέδιο εξαγοράς καταπατημένων που κατατέθηκε λίγο πριν τις εκλογές του 2023, όπου είχαμε πολλές επιφυλάξεις, κυρίως επειδή δεν υπάρχει καταγραφή των παγίων του δημοσίου. Πώς είναι δυνατόν αλήθεια να συζητάμε τον τρόπο που θα πουλήσουμε όταν δεν γνωρίζουμε τι έχουμε να πουλήσουμε; Δεν φαίνεται αστείο; Με το παρόν πάντως γίνονται πιο δύσκολες οι διαδικασίες. Για παράδειγμα, δεν επιτρέπεται εξαγορά, εάν υπάρχει αυθαίρετο, ενώ γενικότερα δεν γνωρίζουμε το σκοπό που εξυπηρετούν οι ρυθμίσεις, οι οποίες κάποιες από αυτές ίσως, μπορεί να είναι και φωτογραφικές, αλλά δυστυχώς δεν μπορούμε να το κάνουμε.

Σε σχέση με τα πάγια του δημοσίου, έχουμε υποβάλει σωρεία ερωτήσεων ως προς την καταγραφή τους που στην πράξη αγνοήθηκαν, καταθέτοντας μερικές από αυτές στη συνέχεια στα πρακτικά. Σήμερα διαπιστώνουμε ότι προωθείται μεν η αποτίμηση, αλλά αναφέρονται μόνο 36.000 ακίνητα από τα 72.000, όπως θα καταθέσουμε στα πρακτικά, δηλαδή, τα μισά. Ακριβώς, για το λόγο αυτό υποβάλαμε και άλλη ερώτηση πρόσφατα που θα καταθέσουμε επίσης στα πρακτικά με το εξής θέμα: Συνεχίζεται η αδιαφανής διαχείριση των άνω των 72.000 ακινήτων της δημόσιας περιουσίας της ΕΤΑΔ, της θυγατρικής, δηλαδή του Υπερταμείου, με αποτίμηση ύψους 300 δισεκατομμύρια ευρώ το 2010 από τους ΚΕΔ και ΙΟΒΕ. Ήταν λάθος αυτή η αποτίμηση τότε; Εξαφανίστηκαν τα υπόλοιπα 36.000 ακίνητα; Δεν υπήρχαν ποτέ; Δεν είναι η Κυβέρνηση υποχρεωμένη να μας απαντήσει, όπως δεν έχει κάνει ποτέ μέχρι σήμερα;

Όσον αφορά το Λιμένα της Κέρκυρας, η διάρκεια της σύμβασης παραχώρησης της εταιρείας που τον διαχειρίζεται αυξάνεται, όπως είπαμε προηγουμένως από τα 40 στα 67 έτη, κάτι που ενδέχεται να επηρεάσει την αρχική τιμή παραχώρησης, σε σχέση με τις λοιπές παραμέτρους, όπως το είδος των υπηρεσιών, το προσωπικό, τα τέλη, τις επενδύσεις και λοιπά. Προφανώς είναι απαράδεκτο να δώσουμε εδώ λευκή επιταγή στον ΤΑΙΠΕΔ με κριτήριο την καταστροφική πραγματικά προϊστορία του, πόσο μάλλον χωρίς να υπάρχει αποτίμηση, περιγραφή του τιμήματος και της σύμβασης παραχώρησης. Δεν έχουμε απολύτως τίποτα στα χέρια μας. Δεν είναι δυνατόν να έρχονται εκ των υστέρων στη Βουλή για την τυπική επικύρωση τους από την κυβερνητική πλειοψηφία ή και από τα λοιπά κόμματα των μνημονίων που τα παραχώρησαν στο Υπερταμείο των ξένων.

Ειδικά όσον αφορά το Υπερταμείο και τα πεπραγμένα του, έχουμε υποβάλει πρόσφατα μια λεπτομερή ερώτηση, την οποία θα καταθέσουμε στα πρακτικά για να ενημερωθούν οι συνάδελφοι για το τι ακριβώς συμβαίνει με αυτό τον οργανισμό. Για τον Λιμένα της Κέρκυρας θα πρέπει σε κάθε περίπτωση να μας δοθούν λεπτομέρειες, όσον αφορά τα σχέδια του ΤΑΙΠΕΔ, σημειώνοντας πως η αποτίμησή του με βάση τον απολογισμό του 2022, που έχει υποβληθεί μεν, αλλά δεν έχει ακόμη επικυρωθεί, είναι ως αξία μετοχικού κεφαλαίου 2,5 εκατομμύρια ευρώ για όλο το Λιμένα και ως καθαρή θέση 6,8 εκατομμύρια ευρώ. Δεν είναι αλήθεια πολύ χαμηλή αυτή η αποτίμηση; Κάτι ανάλογο βέβαια ισχύει για όλα τα λιμάνια της χώρας, οι αποτιμήσεις των οποίων είναι εξευτελιστικές, προφανώς για να διευκολύνεται με αυτό τον τρόπο το ξεπούλημα τους και να μην δημιουργούνται προβλήματα στην Κυβέρνηση.

Κλείνοντας με την κοστολόγηση του νομοσχεδίου δεν μας έχει δοθεί απολύτως τίποτα κανένα νούμερο από το Γενικό Λογιστήριο, παρά το ότι αναφέρει πως θα υπάρχει κόστος, όπως για τις ρυθμίσεις του προσωπικού, για τις ρυθμίσεις εξαγοράς ακινήτων, για την εντατικοποίηση της αστυνόμευσης, της ασφάλισης, για την προσθήκη των προϊόντων blockchain, καθώς επίσης για άλλες ρυθμίσεις.

Υπό αυτές τις συνθήκες δεν είναι υποκριτικές οι αναφορές της Κυβέρνησης στο ότι τα κόμματα υποβάλλουν προτάσεις χωρίς κοστολόγηση; Όταν το Γενικό Λογιστήριο του Κράτους δεν κοστολογεί ούτε τα νομοσχέδια που υποβάλλονται εδώ; Ρητορικό φυσικά το ερώτημα αφού όλοι γνωρίζουμε πλέον τις κυβερνητικές μεθοδεύσεις και από ότι φαίνεται το γνωρίζουν και οι πολίτες, για τις οποίες τιμωρήθηκε ήδη εκλογικά η Κυβέρνηση, αλλά πρόκειται μόνο για την αρχή του τέλους της.

Σας ευχαριστούμε πολύ και επιφυλασσόμαστε ομόφωνα όσον αφορά στην ψήφο μας για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε συνάδελφε.

Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Ευτυχία (Έφη) Αχτσιόγλου.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΕΥΤΥΧΙΑ (ΈΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Κυρίες και κύριοι συνάδελφοι, δεδομένου ότι συζητάμε ένα νομοσχέδιο του Υπουργείου Οικονομικών και μάλιστα σε αυτήν την πολιτική συγκυρία, μετά τις Ευρωεκλογές, εν μέσω ανασχηματισμού που θα ανακοινωθεί σε λίγη ώρα.

Θα ήθελα να βάλω μία ευρύτερη εικόνα που αφορά την οικονομική κατάσταση των νοικοκυριών στην Ελλάδα αυτή τη στιγμή. Πριν από δύο ημέρες, η Eurostat δημοσίευσε στοιχεία που για ακόμη μια φορά καταρρίπτουν την εικονική πραγματικότητα της ευημερίας που προσπαθεί να καλλιεργήσει η Κυβέρνηση. Τι έδειξαν αυτά τα στοιχεία, για το 2023; Ότι ένας στους τέσσερις ανθρώπους στην Ελλάδα ζει στο όριο της φτώχειας. Μιλάμε για 2,65 εκατομμύρια συμπολίτες μας εκ των οποίων τα 480.000 είναι παιδιά. Επομένως, φαίνεται ότι στην Ελλάδα το ποσοστό της φτώχειας αυξάνεται. Η Ελλάδα βρίσκεται τέταρτη από το τέλος στην Ευρωπαϊκή Ένωση. Στο Ευρωπαϊκό επίπεδο μειώνεται οριακά και αυτό δεν είναι το μόνο δεδομένο που αποτυπώνει αυτή τη σκληρή πραγματικότητα που αντιμετωπίζει η συντριπτική πλειονότητα των πολιτών μας. Αυτό έρχεται να προστεθεί σε μια σειρά από αρνητικά δεδομένα, δηλαδή στο γεγονός ότι η Ελλάδα είναι τελευταία στην Ευρωζώνη στην αγοραστική δύναμη των πολιτών ότι έχει το δεύτερο χαμηλότερο πραγματικό μισθό στον ΟΟΣΑ και αυτή είναι η μία όψη του νομίσματος. Η μία όψη του νομίσματος δηλαδή είναι το ανεπαρκές, το καθηλωμένο, το αδύναμο εισόδημα των πολιτών, να αντιμετωπίσουν τις τιμές και το επίπεδο της καθημερινότητας και η άλλη όψη του νομίσματος είναι η ασύλληπτη κερδοφορία ενός μικρού αριθμού εταιρειών. Μόλις 45 εισηγμένες στο Χρηματιστήριο εταιρείες έχουν υπερπενταπλασιάσει τα κέρδη τους την τελευταία πενταετία και από το 1% του ΑΕΠ που ήταν το επίπεδο των κερδών το 2019 έχουν φτάσει σήμερα να είναι στο 5,5% του ΑΕΠ. Άρα, τι φαίνεται από αυτή τη μεγάλη εικόνα; Ότι πραγματοποιείται μια πρωτοφανής αναδιανομή πλούτου, από τα χαμηλά και μεσαία στρώματα στα ανώτερα κλιμάκια της πυραμίδας και αυτό συμβαίνει μέσα από πολύ συγκεκριμένες πολιτικές επιλογές. Μέσα από την πολιτική της Κυβέρνησης να μην παρεμβαίνει στην αγορά που υπάρχουν «καρτέλ-οποιημένα» πεδία αγοράς, στα σουπερμάρκετ, στην ενέργεια, στα διυλιστήρια, στις τράπεζες και οδηγούν σε αυτή την υπερσυγκέντρωση πλούτου.

Νομίζω ότι από καιρό έχει λεχθεί, όχι από αριστερές δυνάμεις, από τη Λαγκάρντ, από την Ευρωπαϊκή Επιτροπή ότι πια το πρόβλημα του επιπέδου των τιμών δεν είναι πρόβλημα ενός εξωγενούς φαινομένου, αλλά είναι πρόβλημα των κερδών των εταιρικών που «πυροδοτούν» τις τιμές. Άρα, η Κυβέρνηση δεν κάνει τίποτα σε σχέση με αυτό. Επιλέγει μια πολιτική με το ΦΠΑ που λειτουργεί ως «αφαίμαξη» στην πραγματικότητα των εισοδημάτων των λαϊκών και μεσαίων νοικοκυριών. Μέσα σε τέσσερα χρόνια 15 δις πάνω τα φορολογικά έσοδα, τα μισά από αυτά είναι από ΦΠΑ και άρα δεν μπορούμε να μιλάμε στην πραγματικότητα για «εξυγίανση των δημοσίων οικονομικών». Η αφαίμαξη δεν είναι εξυγίανση.

Την ίδια στρατηγική αυτής της αντίστροφης αναδιανομής με την πολιτική στους μισθούς, πολύ μικρές αυξήσεις στον κατώτατο μόνο μισθό, άρα για λίγους εργαζόμενους πολύ αργά που δεν μπορούν να αναπληρώσουν τις απώλειες που έχουν συντελεστεί. Το ίδιο επιτελεί με την πολιτική στα δημόσια αγαθά, όπου ιδιωτικοποιώντας διαρκώς τμήματα της Υγείας και της Παιδείας ουσιαστικά τι κάνεις; Αφαιρείς από τα λαϊκά και μεσαία στρώματα ένα ακόμη κομμάτι του εισοδήματός τους, για πράγματα, για αγαθά, για υπηρεσίες που θα έπρεπε να είναι δωρεάν.

Όλες αυτές οι πολιτικές επιλογές είναι που οδηγούν σε αυτή τη φτωχοποίηση που ανέφερα στην αρχή που καταγράφεται πλέον και από την Eurostat επισήμως και που οδηγούν σε αυτήν την τεράστια τρομακτική αύξηση των ανισοτήτων.

Αυτή η δυσαρέσκεια, γι’ αυτήν την πολιτική της, τη μεγάλη της εικόνα, εκφράστηκε στις Ευρωεκλογές, προκαλεί δυσφορία. Νομίζω ότι όσοι περιοδεύσαμε σε όλη τη χώρα και βρεθήκαμε και ακούσαμε, είδαμε ότι δεν ήταν «βουβές» οι εκλογές, όπως είπαν πολλοί. Οι συμπολίτες μας μιλούσαν και εξέφραζαν αγανάκτηση για το πρόβλημα αυτό, της ακρίβειας και της φτωχοποίησης. Εκφράστηκε στις εκλογές μέσα από την αποδοκιμασία της Κυβέρνησης, αλλά και μέσα από το ποσοστό της αποχής. Δυστυχώς, ωστόσο κι αν θέλουμε να είμαστε ρεαλιστές, αυτήν τη δυσαρέσκεια δεν την καρπώθηκε ούτε ο Προοδευτικός Χώρος ούτε η Αριστερά. Την καρπώθηκε η Άκρα Δεξιά και φαίνεται ότι αυτή τη στιγμή στη χώρα δεν διαμορφώνεται κάποια ανταγωνιστική εναλλακτική. Αυτή είναι, αν θέλει κανείς να είναι ρεαλιστής, πολιτικά η εικόνα που έχει διαμορφωθεί μετά τις Ευρωεκλογές.

Έρχομαι λίγο στις διατάξεις αυτού του νομοσχεδίου. Το δεύτερο μέρος στοχεύει στην εναρμόνιση της εθνικής νομοθεσίας με την Οδηγία του 2021 για την ασφάλιση των οχημάτων. Εδώ υπάρχουν διατάξεις που διευρύνουν το περιεχόμενο της ασφαλιστικής κάλυψης, διευρύνουν την υποχρέωση του επικουρικού κεφαλαίου να αποζημιώνει ζημιωθέντες από αυτοκινητιστικά ατυχήματα και στις περιπτώσεις όπου το όχημα προκάλεσε την ζημία ήταν μεν ασφαλισμένο αλλά η ασφαλιστική εταιρεία είχε τεθεί σε εκκαθάριση. Σε γενικές γραμμές πρόκειται για διατάξεις που διευρύνουν την ασφαλιστική κάλυψη ως εκ τούτου είναι σε θετική κατεύθυνση.

Στο τρίτο μέρος προβλέπεται ένα σύστημα διασταυρώσεων για τον εντοπισμό παραβάσεων προς τις υποχρεώσεις κυκλοφορίας των οχημάτων. Εδώ ενεργοποιείται ένα σύστημα ηλεκτρονικών ελέγχων που αξιοποιούν διαφορετικές βάσεις δεδομένων του δημοσίου για να εντοπιστούν τα ανασφάλιστα οχήματα και τα οχήματα, των οποίων οι ιδιοκτήτες δεν έχουν καταβάλει τα τέλη κυκλοφορίας και μετά επιβάλλονται μια σειρά από πρόστιμα και κλιμακωτά πρόστιμα σε περίπτωση εκπρόθεσμης καταβολής των τελών κυκλοφορίας, καθορίζεται η διαδικασία αδρανοποίησης και διαγραφής από τα μητρώα οχημάτων. Εδώ θα έλεγα ότι πρόκειται για ρυθμίσεις με κυρωτικό περισσότερο χαρακτήρα που ναι μεν συσφίγγουν το πλαίσιο για την τήρηση των υποχρεώσεων των πολιτών προς το κράτος, δεν είναι βέβαιο ή δεν είναι σίγουρο ότι αυτές οι ρυθμίσεις μπορούν να συμβάλλουν ή να ενισχύσουν την ασφάλεια στους δρόμους που είναι και νομίζω ο βασικός κοινωνικός στόχος, ο πολιτικός στόχος. Αυτό θα το συζητήσουμε και την Δευτέρα στην ακρόαση φορέων.

Στο τέταρτο μέρος είναι το ζήτημα των ρυθμίσεων χρηματοπιστωτικών μέσων, μετοχών, ομολόγων κλπ που διακινούνται με χρήση τεχνολογίας Blockchain. Εδώ έρχονται να ενσωματωθούν διατάξεις του Kανονισμού του 2022 της Ευρωπαϊκής Ένωσης, ο Κανονισμός πρακτικά τι κάνει; Ρυθμίζει μια παράλληλη με την κλασική τραπεζική ψηφιακή αγορά μέσω της οποίας πραγματοποιούνται χρηματοοικονομικές συναλλαγές. Mια ψηφιακή αγορά που δεν περνάει, δηλαδή, από το σύστημα των κεντρικών τραπεζών αλλά είναι ένα σύστημα που συνδυάζει βάσεις δεδομένων και κρυπτογραφία, με κρυπτό στοιχεία δηλαδή με αναπαραστάσεις αξιώνει δικαιωμάτων που μπορούν να μεταφέρονται και να αποθηκεύονται ηλεκτρονικά. Σχηματικά αυτό συμβαίνει σε αυτό τον Κανονισμό και αυτό προσπαθεί να μεταφέρει και το νομοσχέδιο στην ελληνική έννομη τάξη. Το ζήτημα είναι αν ο Κανονισμός αυτός και η εφαρμογή του και η ενσωμάτωσή του μπορεί να διασφαλίσει τη διαφάνεια, τη φερεγγυότητα, την ασφάλεια των συγκεκριμένων συναλλαγών που γίνονται σε αυτή την ψηφιακή αγορά και αν διασφαλίζει εν συνεχεία τον έλεγχο των στοιχείων του πλούτου άρα και την φορολόγηση του. Αυτό επερωτάται, δεν είναι σαφές αν το καλύπτει αυτό ούτε ο ίδιος ο Κανονισμός ούτε και η ενσωμάτωσή του στην ελληνική έννομη τάξη γιατί γίνεται μάλλον με λίγο πρόχειρο τρόπο, θα έλεγα, αυτή η ενσωμάτωση. Καταρχάς το γεγονός ότι ξεκινάει να ρυθμίζεται το τοπίο είναι θετικό, αλλά δεν είναι βέβαιο αν είναι επαρκής ο τρόπος, έχει τόσες τεχνικές λεπτομέρειες, για τον έλεγχο της συγκεκριμένης ψηφιακής αγοράς.

Έρχομαι στο πιο προβληματικό μέρος αυτού του νομοσχεδίου που είναι το μέρος για τα άρθρα 52 - 59 που είναι για την αξιοποίηση της δημόσιας περιουσίας για τα διακατεχόμενα ακίνητα του δημοσίου. Είναι ένας νόμος του 2023, ο οποίος τροποποιήθηκε τον Μάρτιο του 2024, τώρα τροποποιείται ξανά από την ίδια κυβέρνηση. Εδώ δείχνει την αδυναμία χειρισμού της κατάστασης, ένα μη καλό σχεδιασμό, υπάρχει πρόβλημα κοινωνικό, δεν είναι ότι δεν υπάρχει, υπάρχει ένα κοινωνικό πρόβλημα, καλόπιστοι συμπολίτες μας οι οποίοι κατέχουν ένα μέρος εδώ και πάρα πολλά χρόνια περιουσίας και οι οποίοι προφανώς δεν μπορούν να αποβληθούν από τα σπίτια τους, όμως η επίλυση του προβλήματος δεν μπορεί να γίνεται χωρίς να υπάρχουν δικλείδες ασφαλείας για το δημόσιο συμφέρον. Και εδώ νομίζω ότι το δημόσιο συμφέρον δεν προστατεύεται καθόλου, απλά χαλαρώνουν τα μέτρα της εξαγοράς. Θα αναφερθώ σε δύο σημεία που τα θεωρώ πολύ προβληματικά ότι καταργείται από τα απαιτούμενα δικαιολογητικά για την εξαγορά την προσκόμιση αεροφωτογραφιών. Αυτό το στοιχείο είναι ίσως το πιο αξιόπιστο στοιχείο κατοχής αεροφωτογραφιών του παρελθόντος του 1991. Αυτό το στοιχείο δείχνει πότε έγινε η κατοχή, ποιο κομμάτι αφορά, αυτό αφαιρείται εντελώς και αφαιρείται και την προϋπόθεση να υπάρχει κτίσμα που να έχει ανεγερθεί είτε ως το τέλος του 1991, αν μιλάμε για 30 έτη κατοχής, είτε ως το τέλος του 1981 αν μιλάμε για 40 έτη κατοχής και αντικαθίσταται μόνο από μία δήλωση του ακινήτου στο Ε9 για τα τελευταία πέντε χρόνια.

Άρα, τι γίνεται εδώ;

Οι αλλαγές αυτές αφήνουνε τεράστιο περιθώριο εξαγοράς ακινήτου, από πολύ πρόσφατες διακατοχές και με πολύ λίγα επισφαλή στοιχεία που να την αποδεικνύουν. Θα έλεγα, λοιπόν, ότι πρόκειται για τροποποιήσεις, οι οποίες δεν διασφαλίζουν την περιουσία του Δημοσίου, δεν διασφαλίζουν το Δημόσιο συμφέρον και αποκλειστικά στοχεύουν στη γρήγορη και εύκολη εξαγορά περιουσίας του Δημοσίου από ιδιώτες.

Δύο ακόμη σημεία θέλω να αναφέρω. Το πρώτο αφορά το άρθρο 65, που εντάσσεται τους ανάπηρους, στους ευάλωτους οφειλέτες. Κοιτάξτε, εδώ το πρόβλημα ξεκινάει από πολύ πιο πριν, ξεκινά από το Πτωχευτικός Κώδικα του 2020. Εκεί είχαμε κάνει πάρα πολύ έντονη κριτική, ότι πέραν της γενικής διαφωνίας στο ζήτημα της ευαλωτότητας, ότι τα κριτήρια ευαλωτότητας που έχετε είναι πάρα πάρα πολύ χαμηλά, γι’ αυτό και η συντριπτική πλειονότητα των οφειλετών μένει εκτός προστασίας και νομίζω, ότι αυτό το έχετε δει και εσείς πλέον. Έχετε δει ότι ελάχιστα άτομα κατάφεραν να ενταχθούν στο ενδιάμεσο Πρόγραμμα Αναστολής Πλειστηριασμών που είχατε εφαρμόσει και ήταν μόνο για τους ευάλωτους.

Γιατί είναι πάρα πολύ ασφυκτικά αυτά τα κριτήρια, πολύ στενή η περίμετρος που βάζετε για το εισόδημα το πραγματικό, που δεν είναι πραγματικό εισόδημα, είναι το φορολογικό εισόδημα αυτό, δηλαδή, που προκύπτει μετά και από την εφαρμογή τεκμηρίων της Φορολογικής Αρχής και έτσι το ρίχνει πάρα πολύ χαμηλά. Σε αυτό το ούτως ή άλλως προβληματικό πεδίο, λοιπόν, πολύ περιορισμένο ορισμού της ευαλωτότητας προσθέτετε μεν, τώρα τα άτομα με αναπηρία πολύ αργά, δηλαδή, μετά από τέσσερα χρόνια σχεδόν, αλλά δεν ορίζεται ούτε το ποσοστό αναπηρίας ούτε εισοδηματικά κριτήρια ούτε περιουσιακά κριτήρια και λέτε ότι όλα αυτά θα οριστούν με μια Υπουργική απόφαση.

Το πρόβλημα είναι τεράστιο. Για τους πλειστηριασμούς στη χώρα του 2023, είχαμε ρεκόρ πλειστηριασμών δεκαπενταετίας και δυστυχώς, η Κυβέρνηση της Νέας Δημοκρατίας εξακολουθεί να επιμένει στην ίδια επιβλαβή κοινωνικά πολιτική, με αποτέλεσμα το ζήτημα του ιδιωτικού χρέους, το ζήτημα των χρεών, το ζήτημα των πλειστηριασμών να έχει μετατραπεί αυτή τη στιγμή σε ένα από τα μεγαλύτερα προβλήματα της ελληνικής κοινωνίας.

Κλείνω με την αναφορά στο άρθρο 64. Εδώ ουσιαστικά η Κυβέρνηση έρχεται να διορθώσει ένα πρόβλημα, που η ίδια δημιούργησε με τους εργαζόμενους συνταξιούχους του Δημοσίου. Δηλαδή, είχε έρθει το Γενικό Λογιστήριο του Κράτους να ερμηνεύσει μια Εγκύκλιο του Ελεγκτικού Συνεδρίου, αν δεν κάνω λάθος του 2023 όπου είχε πει ότι: «Εάν απονεμηθεί σύνταξη σε έναν εργαζόμενο του Δημοσίου και αυτός συνεχίσει να εργάζεται μετά τη συνταξιοδότησή του, θα πάει στο Μισθολογικό Κλιμάκιο του νεοδιοριζόμενου». Τον έριχνε δηλαδή, στο Μισθολογικό Κλιμάκιο και επειδή στο μεταξύ οι άνθρωποι έπαιρναν τα χρήματα που αντιστοιχούσαν στο Κανονικό Κλιμάκιο και μετά τους ζητήθηκαν πίσω λεφτά ως, αχρεωστήτως καταβληθέντα, προσέτρεξαν οι άνθρωποι στα Δικαστήρια, ταλαιπωρήθηκαν πιέστηκαν και τώρα έρχεστε να το διορθώσετε αυτό, μετά την κατακραυγή, μετά τις δικαστικές αποφάσεις που τους δικαίωσαν τους συνταξιούχους και είπατε, ότι πρέπει να συνεχίσουν να παραμένουν στο Μισθολογικό Κλιμάκιο που βρισκόταν πριν τη συνταξιοδότησή τους. Ορθώς αυτό που ορίζετε, αλλά δεν θα έπρεπε να έχει γίνει όλο αυτό το πρόβλημα εδώ και ένα χρόνο περίπου, αν δεν κάνω λάθος.

Αυτά για σήμερα, κύριε Πρόεδρε. Επί της Αρχής, επιφυλασσόμαστε για την Ολομέλεια και τα υπόλοιπα στην κατ’ Άρθρων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε. Τον λόγο έχει ο Υφυπουργός Εθνικής Οικονομίας και Οικονομικών ο κύριος Αθανάσιος Πετραλιάς, για μια διευκρίνηση. Έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ. Μια διευκρίνιση, η Εγκύκλιος που ερμήνευσε το Ενιαίο Μισθολόγιο βγήκε το 2016. Το 2016 βγήκε το Γενικό Λογιστήριο και είπε, λοιπόν, ερμηνευτικά - όντως η διάταξη δεν ήταν καθαρή, ήταν ερμηνεία αυστηρή - να το πούμε έτσι, δημοσιονομική, ότι πρέπει να επανακατατάσσονται στο αρχικό κλιμάκιο.

Οπότε, υπάρχει χρόνια αυτή η διάσταση να το πω έτσι, η ερμηνεία του Νόμου. Όντως, δεν εφαρμοζόταν από τους περισσότερους φορείς όλα αυτά τα χρόνια, αυτή είναι η αλήθεια και ήρθε τώρα και το Ελεγκτικό και ήρθανε να το πω έτσι τα πρόστιμα, άρχισαν να βεβαιώνονται τώρα.

Οπότε, ερχόμαστε να διορθώσουμε κάτι το οποίο όντως, ήτανε ερμηνεία του νόμου, δεν ήταν καθαρό στο νόμο τι συμβαίνει, το οποίο όμως, αυτή η ερμηνεία έχει δοθεί από το 2016, απλά να το διευκρινίσουμε, δεν έγινε τώρα πριν ένα χρόνο.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πριν περάσουμε στον επόμενο Ειδικό Αγορητή, να ανακοινώσω τους φορείς που θα προσκληθούν για την επόμενη συνεδρίαση της Δευτέρας. Είναι η Πανελλήνια Ένωση Ιδιωτικών ΚΤΕΟ «Άγιος Χριστόφορος», ο Σύνδεσμος Επιχειρήσεων Και Βιομηχανιών, το Οικονομικό Επιμελητήριο Ελλάδος, η Πανελλήνια Ομοσπονδία Εργαζομένων Δημόσιων Οικονομικών Υπηρεσιών, η Ένωση Ασφαλιστικών Εταιρειών Ελλάδος, η Ομοσπονδία Ασφαλιστικών Συλλόγων Ελλάδος, η Πανελλήνια Ομοσπονδία Ενώσεων Συντακτών, η Ανεξάρτητη Αρχή Δημοσίων Εσόδων, η Εθνική Ομοσπονδία Ατόμων Με Αναπηρία, η Επιτροπή Κεφαλαιαγοράς, η Ομοσπονδία Φορτηγών Αυτοκινητιστών Ελλάδος και το Επαγγελματικό Επιμελητήριο Αθηνών.

Περνάμε τώρα στο επόμενο Ειδικό Αγορητής της Κ.Ο. Δημοκρατικό Πατριωτικό Κίνημα «ΝΙΚΗ», τον κ. Ανδρέα Βορύλλα για 15 λεπτά.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. Δημοκρατικό Πατριωτικό Κίνημα “ΝΙΚΗ”):** Κύριε Πρόεδρε, κύριε Υπουργέ, κυρίες και κύριοι συνάδελφοι. Πριν την τοποθέτησή μου επί του νομοσχεδίου θα ήθελα να αναφερθώ στις ευρωεκλογές όπου το αποτέλεσμα έχει έναν και μόνο νικητή την αποχή, που έφτασε στο 60%. Ποσοστό τόσο ισχυρό που θα πρέπει να μας προβληματίσει σοβαρά. Οι πολίτες λογικά μας αποδοκίμασαν λέγοντάς μας ότι στα σοβαρά προβλήματα του τόπου μας δεν έχουμε δώσει τις απαιτούμενες λύσεις.

Με την ενσωμάτωση της Οδηγίας 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων-οχημάτων επιδιώκεται η δημιουργία ενός ολοκληρωμένου ρυθμιστικού πλαισίου για την ασφάλιση των αυτοκινήτων και ιδιαίτερα για την αστική ευθύνη που προκύπτει από τη χρήση τους. Η νομοθετική πρωτοβουλία που αποτυπώνει τις διατάξεις του Κεφαλαίου Β΄ του σχεδίου νόμου είναι προς τη σωστή κατεύθυνση αναφορικά με την ηλεκτρονική διασταύρωση και έλεγχο της τήρησης υφιστάμενων χρεώσεων των ιδιοκτητών οχημάτων, όπως η ύπαρξη ενεργής ασφαλιστικής κάλυψης του οχήματος, δελτίο τεχνικού ελέγχου για την καταλληλότητα του οχήματος εν ισχύει, αλλά και την πληρωμή των τελών κυκλοφορίας.

Οι συγκεκριμένες διατάξεις εφόσον εκδοθούν εγκαίρως και οι προβλεπόμενες εξουσιοδοτικές διατάξεις και κανονιστικές πράξεις ΚΥΑ, έρχονται επιτέλους να δώσουν μία λύση σε ένα γνωστό σε όλους πρόβλημα, το οποίο όμως κανένας μέχρι σήμερα δεν αποφάσιζε να αντιμετωπίσει και ειδικά του τεράστιου αριθμού των ανέλεγκτων ως προς την τεχνική καταλληλότητα τους οχημάτων, τα οποία κυκλοφορούν ανεξέλεγκτα στους δρόμους της χώρας πολλά εκ των οποίων ταυτόχρονα και ανασφάλιστα.

Η θλιβερή κατάσταση που απεικονίζουν οι αριθμοί των τροχαίων ατυχημάτων στη χώρα οφείλεται ως ένα βαθμό στην αποχή από το τεχνικό έλεγχο στο ποσοστό τουλάχιστον που αυτά αποδίδονται στον παράγοντα όχημα. Επιπλέον, αποκαθίσταται και η αίσθηση ισονομίας έναντι των υποχρεώσεων που έχουμε όλοι οι πολίτες ιδιοκτήτες οχήματος εφόσον πλέον η τήρησή τους ελέγχεται περιοδικά και αυτόματα, ενώ οι παραβάτες εντοπίζονται και τιμωρούνται.

Συνολικά πρόκειται για ρύθμιση που εφόσον εφαρμοστεί όπως προδιαγράφεται θα συμβάλει δραστικά στη βελτίωση της οδικής ασφάλειας, αλλά και στην προστασία του περιβάλλοντος από τους εκπεμπόμενους από τα οχήματα ρύπους. Ωστόσο η ενσωμάτωση της οδηγίας του 2021/2118 στην εθνική μας νομοθεσία θα πρέπει να λάβει υπόψη της και τις ιδιαιτερότητες που επικρατούν στη χώρα μας. Σε περίπου 2,9 εκατομμύρια υπολογίζονται τα οχήματα που κυκλοφορούν στους ελληνικούς δρόμους χωρίς να έχουν περάσει από έλεγχο ΚΤΕΟ, είτε λόγω αμέλειας των ιδιοκτητών τους, είτε εξαιτίας οικονομικών προβλημάτων τους. Αν σκεφτούμε ότι τα οχήματα που κυκλοφορούν στους δρόμους μας ανέρχονται σε 5,3 εκατομμύρια είναι φανερό ότι κατά την πρώτη εφαρμογή του νόμου θα είναι αδύνατον να ελεγχθεί στα ΚΤΕΟ τόσο μεγάλος αριθμός οχημάτων σε σύντομο χρονικό διάστημα, όταν σήμερα το 54% των οχημάτων δεν έχει περάσει από τεχνικό έλεγχο. Για τον παραπάνω λόγο προτείνουμε κατά την πρώτη εφαρμογή του παρόντος σχεδίου νόμου, οι ηλεκτρονικοί διασταυρωτικοί έλεγχοι να εκκινήσουν σταδιακά και αν ένα διάστημα μεσολαβούντος ενός μηνός τουλάχιστον με βάση το λήγοντα αριθμό του ΑΦΜ των ιδιοκτητών ανασφάλιστων οχημάτων. Έτσι θα ολοκληρωθεί ο τεχνικός έλεγχος εντός 12 μηνών όλων των ανασφάλιστων οχημάτων με ομαλό τρόπο από την έναρξη εφαρμογής επιτυγχάνοντας την ομαλή εξυπηρέτησή τους από τα ΚΤΕΟ και την αποφυγή ταλαιπωρίας πολιτών και εργαζομένων. Έκτοτε λαμβάνει χώρα όπως ακριβώς προβλέπεται στις προτεινόμενες διατάξεις.

Μια άλλη ιδιαιτερότητα της χώρας μας είναι ότι το ποσοστό απόρριψης στα ΚΤΕΟ το οποίο κινείται μόλις στο 4,5%, ενώ ο ευρωπαϊκός μέσος όρος είναι περίπου 15% και στη Γερμανία, η οποία διαθέτει έναν πολύ νεότερο στόλο οχημάτων, φτάνει έως 35%. Το χαμηλό ποσοστό απόρριψης στα ΚΤΕΟ είναι φανερό ότι επιβάλλει την αξιολόγηση της εποπτείας τους από το αρμόδιο Υπουργείο Μεταφορών. Η ενσωμάτωση της Οδηγίας δεν θα πρέπει να οδηγήσει απλά και μόνο στην αύξηση των κερδών των ιδιωτικών ΚΤΕΟ και των εσόδων του κράτους από φόρους και πρόστιμα, αλλά να αναβαθμίσει ουσιαστικά και την οδική ασφάλεια.

Αν περάσουν από τα ΚΤΕΟ τα 2,9 εκατομμύρια οχήματα που κυκλοφορούν στους ελληνικούς δρόμους, που δεν έχουν περάσει από έλεγχο ΚΤΕΟ, αναμένεται να απορριφθούν τουλάχιστον 130.000 οχήματα, με βάση το 4,5%, ποσοστό των απορρίψεων στα ΚΤΕΟ της χώρας μας, ενώ αν το ποσοστό των απορρίψεων ανέλθει στο 15%, που είναι ο ευρωπαϊκός μέσος όρος, τότε αναμένεται να απορριφθούν 435.000 οχήματα. Δεδομένης της παλαιότητας των οχημάτων που κυκλοφορούν στους δρόμους μας, σε συνδυασμό με το μεγάλο αριθμό αναμενόμενων απορρίψεων στο ΚΤΕΟ θα πρέπει να προβλεφθεί τι θα γίνει με αυτά τα χιλιάδες οχήματα που πολύ πιθανόν να μην μπορούν να επανέλθουν στη κυκλοφορία και μετά από νέο τεχνικό έλεγχο.

Σχετικά με τα ανασφάλιστα οχήματα. Πρόκειται για ένα διαχρονικό πρόβλημα. Σήμερα υπολογίζονται σε 500.000 με 600.000 οχήματα. Όποιος έχει παρακολουθήσει τα τελευταία 10 χρόνια τις προσπάθειες του κρατικού μηχανισμού να διασφαλίσει το αυτονόητο, δηλαδή να μην κυκλοφορούν στους δρόμους με τόση ευκολία ανασφάλιστα οχήματα, δεν μπορεί παρά να νιώσει θλίψη. Η ηλεκτρονική διασταύρωση για τον εντοπισμό των ανασφάλιστων οχημάτων σχεδιάστηκε πριν από 11 χρόνια. Από τότε και ύστερα από πολύμηνες προσπάθειες φτάσαμε στο σημείο να εντοπιστούν περίπου 500.000 οδηγοί χωρίς καμία ασφάλεια. Κλήθηκαν να πληρώσουν ένα παράβολο 250 ευρώ και να ασφαλίσουν τα οχήματά τους. Από τότε δεν επαναλήφθηκε ούτε ένας νέος γύρος διασταυρώσεων για 11 ολόκληρα χρόνια με ευθύνη των κυβερνήσεων ΝΔ και ΣΥΡΙΖΑ.

Φτάνουμε, λοιπόν, στο 2024 και το Υπουργείο Οικονομικών, ύστερα από εκατοντάδες ή χιλιάδες ατυχήματα με ανασφάλιστα οχήματα, ύστερα από την καταγραφή ανάγκης οι νομοταγείς να πληρώνουν κάτι παραπάνω για να καλύπτονται και από εμπλοκή σε τροχαίο με ανασφάλιστο όχημα, δρομολογεί μια νέα νομοθετική ρύθμιση για να ξεκινήσει να γίνεται το αυτονόητο. Το κόμμα σας υποστηρίζει πως είναι ένα μέτρο προς τη σωστή κατεύθυνση, όμως οι έλεγχοι θα πρέπει να είναι συνεχείς και αδιάκοποι ώστε οι παραβάτες να μην έχουν περιθώρια ελιγμών και, φυσικά, ο νόμος να εφαρμόζεται ως έχει.

Από το παρόν νομοσχέδιο δεν θα μπορούσαν να λείπουν και οι ψηφοθηρικές διατάξεις, όπως για αυτή την υποτιθέμενη αξιοποίηση ακινήτων του δημοσίου, μέσω της τροποποίησης του νόμου 5024/2023 που είχε ψηφίσει ένα χρόνο πριν η κυβέρνηση της ΝΔ. Όπως, μάλιστα, αναφέρει η Κυβέρνηση στην ανάλυση συνεπειών της ρύθμισης το νομοσχέδιο θα τακτοποιήσει μια κατάσταση παρανομίας όπου οι ιδιώτες που χρησιμοποιούν επί μακρόν ακίνητα του δημοσίου εμφανίζονται ως καταπατητές, παρά το γεγονός ότι έχουν ενεργήσει με καλή πίστη και είναι πρόθυμοι να εξαγοράσουν τα ακίνητα αυτά. Με την τροποποίηση του νόμου 5024/2023 χιλιάδες καταπατητές δημοσίων εκτάσεων πληρούν τις προϋποθέσεις του νόμου για την εξαγορά τους, ενώ σύμφωνα με τον προγραμματισμό του Υπουργείου Οικονομικών η ηλεκτρονική πλατφόρμα για την υποβολή των αιτήσεων θα ανοίξει μέσα στο καλοκαίρι.

Στόχος της κυβέρνησης, κατά δήλωσή της, να υπάρξει οριστική λύση σε ένα χρόνιο πρόβλημα και συγχρόνως να προκύψουν πρόσθετα έσοδα για τα ταμεία που, σε βάθος 5 ετών, θα ξεπεράσουν τα 500 εκατομμύρια. Το πρόβλημα είναι γνωστό και αφορά χιλιάδες ιδιώτες που ενώ έχουν τίτλους ιδιοκτησίας το δημόσιο αμφισβητούσε τους τίτλους ιδιοκτησίας, ενώ σε πολλές περιπτώσεις υπήρχαν και αποφάσεις της δικαιοσύνης υπέρ των ιδιωτών.

Με βάση τα στοιχεία του υπουργείου οικονομικών σε σύνολο 97.029 καταγεγραμμένων δημοσίων ανταλλάξιμων κτημάτων έχουν καταπατηθεί 89.928, δηλαδή ποσοστό 92%. Ωστόσο, το ερώτημα είναι τί θα γίνει με όσους δεν υποβάλουν αίτηση εξαγοράς ή αρνηθούν να καταβάλουν στο κράτος το αντίτιμο για την εξαγορά του καταπατημένου οικοπέδου και αν, μάλιστα, σε αυτό έχει ανεγερθεί κατοικία ή πολυκατοικία. Επίσης ορίζεται ότι η εξόφληση του τιμήματος θα μπορεί να γίνει είτε εφάπαξ, με πρόσθετη έκπτωση 10%, είτε σε 60 μηνιαίες δόσεις με ελάχιστο πληρωτέο ποσό δόσης τα 100 ευρώ. Ωστόσο δεν αναφέρεται τι θα συμβεί με τους δικαιούχους που θα υποβάλουν αίτηση εξαγοράς και τελικά θα αποπληρώσουν ένα μόνο μέρος της οφειλής.

Είναι φανερό πως πρόκειται για μια πρόχειρη προσπάθεια να λυθεί ένα τόσο πολύπλοκο πρόβλημα που νομοτελειακά είναι καταδικασμένη σε αποτυχία για τους λόγους που αναλύσαμε παραπάνω. Το κόμμα μας, ασφαλώς, και είναι υπέρ της τακτοποίησης ενός χρόνιου προβλήματος, καθώς νοικοκυριά και επιχειρήσεις για δεκαετίες ολόκληρες βρίσκονται σε καθεστώς ομηρίας με τις περιουσίες τους να είναι υπό αμφισβήτηση. Όμως θεωρούμε πως η εξαγορά του καταπατημένων εκτάσεων γίνεται καθαρά για ψηφοθηρικούς λόγους. Πρόκειται για ένα νομοθέτημα με αρκετές αδυναμίες που μερικές αναφέραμε παραπάνω και, πολύ πιθανόν, θα νομιμοποιήσει καταπατήσεις που το δημόσιο δεν έκανε τίποτα για να διαφυλάξει την περιουσία του.

Μια ακόμη ψηφοθηρική διάθεση υιοθετείται με το άρθρο 61, με το οποίο προβλέπεται η παράταση συμβάσεων ιδιωτικού δικαίου ορισμένου χρόνου προσωπικού της Ανεξάρτητης Αρχής Δημοσίων Εσόδων. Τον Οκτώβριο του 2021 προσελήφθησαν μέσω ΑΣΕΠ 200 περίπου πτυχιούχοι υψηλών προσόντων στους κλάδους πληροφορικής, οικονομικού και μηχανικών, στη Γενική Διεύθυνση Ηλεκτρονικής Διακυβέρνησης και στη Γενική Διεύθυνση Οικονομικών Υπηρεσιών της Ανεξάρτητης Αρχής Δημοσίων Εσόδων, με σκοπό την υλοποίηση και παρακολούθηση των μεταρρυθμιστικών προγραμμάτων και έργων δημοσίων επενδύσεων, που χρηματοδοτείται από το ταμείο ανάκαμψης και ανθεκτικότητας. Έκτοτε η συμβολή των εν λόγω υπαλλήλων στην υλοποίηση πολυάριθμων και ιδιαίτερα απαιτητικών έργων και συμβάσεων υπήρξε ουσιαστική, καθώς έχουν συσσωρεύσει την απαραίτητη νομική και διοικητική τεχνογνωσία, ώστε να ανταπεξέλθουν στις σχετιζόμενες σύνθετες διαδικασίες. Η παράταση των συμβάσεων εργασίας τους κρίνεται αρχικά ως θετική για την Ανεξάρτητη Αρχή Δημοσίων Εσόδων ως προς τους διαρκείς ανάγκες περαιτέρω ψηφιοποίησης των διαδικασιών της και προμήθειας τεχνολογικά εξελιγμένων μέσων έρευνας και δίωξης. Ωστόσο, η παράταση των συμβάσεων εργασίας δεν μπορεί να είναι η λύση κάλυψης των αναγκών του δημοσίου και μάλιστα για κρίσιμες θέσεις με προσωπικό υψηλών προσόντων. Το κόμμα μας προτείνει ως μόνιμη και δίκαιη λύση την προκήρυξη διαγωνισμού ΑΣΕΠ, ειδικά για τις παραπάνω θέσεις με ισχυρή μοριοδότηση της προϋπηρεσίας του προσωπικού με συμβάσεις εργασίας ορισμένου χρόνου, ώστε να καλύψουν σε μόνιμη βάση τα κενά της Ανεξάρτητης Αρχής Δημοσίων Εσόδων.

Ένας ακόμα λόγος που το κόμμα μας δεν υποστηρίζει τις παρατάσεις συμβάσεων ορισμένου χρόνου είναι ότι ενδεχομένως υπάρχουν και νομικά κωλύματα. Συγκεκριμένα, στο προεδρικό διάταγμα, υπ’ αριθμόν 164 του 2004, το οποίο θα καταθέσουμε στα Πρακτικά, σχετικά με τις συμβάσεις ορισμένου χρόνου στον δημόσιο τομέα στα άρθρα 5 και 6, τίθενται απαγορεύσεις επί διαδοχικών συμβάσεων ορισμένου χρόνου στο δημόσιο τομέα, ενώ δεν επιτρέπεται ο συνολικός χρόνος του να ξεπεράσει τους 24 μήνες. Οι απαγορεύσεις που θέτει το προεδρικό διάταγμα, υπ’ αριθμόν 164 του 2004, θα πρέπει να ληφθούν σοβαρά υπόψη από την Κυβέρνηση, διότι υπάρχει ενδεχόμενος κίνδυνος οι παρατάσεις των συμβάσεων ορισμένου χρόνου να κριθούν άκυρες από τους επιτρόπους του ελεγκτικού συνεδρίου και να μην είναι δυνατή τόσο η παραμονή όσο και η πληρωμή του εν λόγω προσωπικού.

Σχετικά με τη λήψη μέτρων προς εφαρμογή του κανονισμού 2022/858, που αφορά τις αγορές που βασίζονται στην τεχνολογία του κατανεμημένου καθολικού. Το κόμμα μας θεωρεί πολύ σημαντικό οι εποπτικές αρχές να μπορούν να παρακολουθήσουν τη συγκεκριμένη τεχνολογία, ορίζοντας εποπτικές αρχές και διευρύνοντας τον ορισμό του χρηματοπιστωτικού μέσου. Η τεχνολογία κατανεμημένου καθολικού Blockchain έγινε γνωστή ως η τεχνολογία στην οποία βασίστηκε το κρυπτονόμισμα bitcoin και στη συνέχεια και άλλα κρυπτονομίσματα με παρόμοιες τεχνολογίες. Η τεχνολογία κατανεμημένου καθολικού Blockchain βασίζεται σε ένα δίκτυο από υπολογιστές και μέσω του δικτύου αυτού να εκτελούν χρηματοοικονομικές συναλλαγές μεταξύ τους με μαθηματικός αποδεδειγμένη ασφάλεια διαφύλαξης των περιουσιών τους και ταυτόχρονα να μην υπάρχει κεντρική εξουσία, που να μπορεί να επέμβει με οποιονδήποτε τρόπο θα ήθελε στους κανονισμούς οι οποίοι διέπουν την πραγματοποίηση ή όχι όλων αυτών των συναλλαγών. Αυτό ακριβώς είναι και το πρόβλημα με την τεχνολογία κατανεμημένου καθολικού ότι δεν υπάρχει κεντρική εξουσία που να μπορεί να παρέμβει με λεκτικό τρόπο αφήνοντας σοβαρά κενά στη διακίνηση μαύρου χρήματος.

Το κόμμα μας συμφωνεί με τον ορισμό ως αρμόδιας αρχής για την εφαρμογή του κανονισμού του 2022/858, την επιτροπή κεφαλαιαγοράς. Ωστόσο, θα πρέπει να οριστεί άμεσα η συνεργασία της για ανταλλαγή πληροφοριών με την Ανεξάρτητη Αρχή Δημοσίων Εσόδων, την Τράπεζα της Ελλάδος και την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Ειδικά για το Υπουργείο Εθνικής Οικονομίας και Οικονομικών θα υπενθυμίσουμε κάτι, που το κόμμα μας ανέφερε στη συζήτηση του νομοσχεδίου για την ενσωμάτωση της Οδηγίας του 2022/2523, σχετικά με την εξασφάλιση ελάχιστου επιπέδου φορολογίας των ομίλων πολυεθνικών επιχειρήσεων στην ΕΕ, ότι μέχρι και σήμερα τα κρυπτονομίσματα είναι σαν να μην υφίστανται για τη φορολογική διοίκηση, καθώς δεν υπάρχει νομοθεσία για τη φορολόγηση κερδών από συναλλαγές κρυπτονομισμάτων. Δεν υπάρχει κωδικός αριθμός δραστηριότητας σε όσους πωλούν κρυπτονομίσματα, με βάση τα σημερινά δεδομένα δεν υπάρχει επισήμως η δυνατότητα πώλησης κρυπτονομισμάτων στην Ελλάδα, καθώς δεν υπάρχει σχετικός αριθμός ΚΑΔ. Δεν υπάρχει υποχρέωση δήλωσης των κρυπτονομισμάτων στη φορολογική δήλωση ή διαφορετικά από των κερδών που αποκομίζουν από την πώλησή τους. Απόδειξη ότι δεν υπάρχουν κρυπτονομίσματα για την ελληνική φορολογική διοίκηση είναι η απόφαση 417 του 2023 της Διεύθυνσης Επίλυσης Διαφορών της ΑΑΔΕ περί τεκμηρίου αγοράς ακινήτου με εισόδημα από μεταβίβαση κρυπτονομισμάτων, την οποία θα καταθέσουμε στα πρακτικά. Η παραπάνω απόφαση της Διεύθυνση Επίλυσης Διαφορών της ΑΑΔΕ, η οποία είναι ορθή ως προς το σκεπτικό με βάση την ισχύουσα φορολογική νομοθεσία, αλλά εκ των πραγμάτων ξεπερασμένη και ξεκομμένη από τη σημερινή πραγματικότητα, αναδεικνύει το τεράστιο κενό που υφίσταται στη φορολογική νομοθεσία στον τομέα της ψηφιακής οικονομίας.

Με την ψήφιση του παρόντος νομοσχεδίου, θα έχουμε το εξής παράδοξο. Ενώ, θα αναγνωρίσουμε την Τεχνολογία κατανεμημένο καθολικό Blockchain στην οποία βασίστηκε το κρυπτονομίσματα (Bitcoin) το Υπουργείο Εθνικής Οικονομίας και Οικονομικών δεν θα είχε αναγνωρίσει τα ίδια τα κρυπτονομίσματα και την ανάγκη φορολόγησης τους. Για τα επόμενα άρθρα, θα σας δώσω την Δευτέρα στην Επιτροπή. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ιωάννης Κόντης, Ειδικός Αγορητής της Κ.Ο «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο «ΣΠΑΡΤΙΑΤΕΣ):** Ευχαριστώ κύριε Πρόεδρε. Κυρίες και κύριοι συνάδελφοι. Είναι η πρώτη Συνεδρίαση που κάνουμε σε Επιτροπή μετά τις Ευρωεκλογές, δεν μπορώ και εγώ να αφήσω ασχολίαστα κάποια θέματα που προέκυψαν. Καταρχάς είδα όπως αναμενόταν ότι η Κυβέρνηση δεν έχει αντιληφθεί το- τι ακριβώς συνέβη και τι σκέπτεται πλέον ο Ελληνικός λαός. Με πραγματική απορία άκουσα τον κύριο Πρωθυπουργό, να λέει ότι πήρα ένα μήνυμα, το οποίο έλεγε ότι πρέπει να επιταχύνουμε τις όποιες πράξεις έχει σκοπό να κάνει νομοθετικό έργο κλπ. Τις υποτιθέμενες διαδικασίες εκμοντερνισμό του κράτους, ενώ πραγματικά συμβαίνει το αντίθετο.

Οι πολίτες έχουν κουραστεί να βλέπουν μοναδικό σκοπό του Κράτους να είναι η «πράσινη μετάβαση», η οποία κατήργησε την παραδοσιακή μορφή καύσης λιγνιτών για παραγωγική ενέργεια από την παραγωγή ενέργειας, με διάφορες άλλες μορφές όπως τα υδροηλεκτρικά έργα και να τρέχουμε να αλλάξουμε όλη την μέθοδο παραγωγής. Έχει κουραστεί να βλέπει να μειώνεται η πρωτογενής παραγωγή με διάφορες δικαιολογίες που έχουν εφεύρει μάλλον κάποιοι «χαρτογιακάδες» στην Ευρωπαϊκή Ένωση, οι οποίοι δεν έχουν δουλέψει ποτέ στη ζωή τους και δεν ξέρουν καν πώς γίνεται η παραγωγή και τι είναι όλα αυτά τα φιναφήματα που μας λένε για την ζημιά που προκαλούν οι αγελάδες στο οικοσύστημα και όλα τα όσα έχουν προσπαθήσει να καταπνίξουν και να καταστείλουν. Έχουν κουραστεί να ακούνε να ψηφιοποιούν τη ζωή τους, χωρίς λόγο και να μην μπορούν πλέον να μπουν μέσα σε μια τράπεζα, απλά να στήνονται σε μηχανήματα ή σε e-banking, τα οποία με τον τρόπο που έχουν επιβληθεί έχουν δημιουργήσει περισσότερα προβλήματα παρά έλυσαν προβλήματα.

Βλέπουμε ότι καθημερινά αυξάνονται τα κρούσματα απάτης ηλεκτρονικά σε λογαριασμούς των συμπολιτών μας. Έχουν κουραστεί να βλέπουν ότι αυτοί, οι οποίοι απολαμβάνουν τα δικαιώματα- συμμετοχές, σε προγράμματα τα οποία δίνει η Ευρωπαϊκή Ένωση όπως το τελευταίο που έχει μέχρι το 2027 σε χρηματοοικονομική στήριξη, τα απολαμβάνουν πλέον μόνο 5- 6- 10 μεγάλες εταιρείες και κάποιες θυγατρικές τους. Και έχει κουραστεί να βλέπει ότι ο ίδιος δεν μπορεί πλέον να κλείσει ένα ραντεβού για να ζητήσει μία ακρόαση στην τράπεζα, για να πάρει ένα απλό δάνειο για την επιχείρησή του για να δημιουργήσει μία νέα επιχείρηση. Έχει κουραστεί να βλέπει ότι δεν μπορεί πλέον να πληρώσει το μισθό του τα ενοίκια του σπιτιού του. Έχει κουραστεί να βλέπει ότι δεν θεωρείται πλέον πολίτης μειονεκτικής θέσης σε οικονομικά με το χιλιάρικο που παίρνει και να τον θεωρούν μεσοαστό γιατί με ένα χιλιάρικο δεν μπορεί να πληρώσει πλέον ούτε το ενοίκιο του σπιτιού του. Βλέπουνε, τα ενοίκια ανεβαίνουν συνεχώς, ακούσαμε εξαγγελίες για τα Airbnb, θα καταστείλουμε με τη χρυσή βίζα το οτιδήποτε άλλο, θα καταστείλουν την άνοδο των ενοικίων και βλέπουμε ότι αυτά ανεβαίνουν στη στρατόσφαιρα συνέχεια. Όλα αυτά είναι που κάνουν τον κόσμο να στραφεί προς την ακραία υποτίθεται πλευρά, την οποία αποκαλούμε πλέον εύσχημα οι έχοντες συμφέρον «φασιστική-ακροδεξιά». Το 20% των Ελλήνων σήμερα, θεωρούνται «ακροδεξιά και φασιστική τάξη». Δεν καταλαβαίνουν ότι είναι απλοί πολίτες, οι οποίοι ωθούνται προς τα εκεί με σκοπό την αντίδραση. Έχουν τις αρχές τις παλιές Ελληνικές, τις οποίες θέλουν να καταστείλουν κάποιοι. Και στην Ευρώπη γιατί δεν το βάζω μόνο στην Ελλάδα. Έχουν κουραστεί να βλέπουν να μπαίνουν σε καλύτερη μοίρα οι λαθρομετανάστες από τους πολίτες των χωρών τους και ότι όλα τα προνόμια πλέον στρέφονται προς λαθρομετανάστες, ενώ είναι πολίτες τρίτης κατηγορίας πλέον οι κάτοικοι των Ευρωπαϊκών Εθνών.

Έχουν κουραστεί να βλέπουν ότι μπαίνουν σε μεγαλύτερη μοίρα οι λαθρομετανάστες από αυτούς τους πολίτες των χωρών τους και ό,τι όλα τα προνόμια πλέον στρέφονται προς λαθρομετανάστες, ενώ είναι πολίτες τρίτης κατηγορίας πλέον οι κάτοικοι των Ευρωπαϊκών Εθνών.

Έχουν, κουραστεί να βλέπουν να τους λένε ό,τι θα πρέπει να ζήσουν με έναν τρόπο ο οποίος είναι τελείως διαφορετικός από αυτόν τον οποίον είχαν θεσμοθετήσει χιλιάδες χρόνια, εκατοντάδες χρόνια, οι κοινωνίες. Να πρέπει να υποδέχονται άλλους ανθρώπους που έρχονται από πολύ μακριά και να τους δίνουν ένα μεγάλο μέρισμα των όσων παράγει η χώρα είτε με μορφή χορηγιών είτε υπό τη μορφή επιδομάτων και αυτοί οι ίδιοι να μην έχουν ούτε ένα επίδομα για τα παιδιά τους, όπως παλιότερα είχαν οι πολύτεκνοι, όπως είχαν άλλοι, οι οποίοι περνούσαν δυσκολίες.

Όλα αυτά, λοιπόν, είναι η κατάρριψη του μύθου, τον οποίο δημιουργούν τα Συστημικά κόμματα, τα οποία κόμματα είναι αυτά που προάγουν την άνοδο 5 - 10 πολυεθνικών στην κυριαρχία στον χώρο τους και τα οποία δημιουργούν ένα μπαμπούλα με το όνομα φασίστες, ακροδεξιοί κ.λπ., το οποίο όμως πλέον δεν υπάρχει.

Δεν το πιστεύει ο κόσμος, δεν φοβάται ο κόσμος να πει πλέον ότι είναι εναντίον της λαθραίας αυτής εισόδου στις χώρες μας, δεν φοβάται μην το πουν ρατσιστή, δεν φοβάται. Φωνάζει, βγαίνει, φωνάζει σε όλη την Ευρώπη και γίνεται σιγά σιγά ρυθμιστής των εξελίξεων.

Όταν στην Ελλάδα, καταλάβει αυτό το 20% που θα γίνει μεγαλύτερο ότι πρέπει να εκλείψουν οι αρχηγικές τάσεις που έχουν οι αρχηγοί, μάλλον, των μικρών κομμάτων και ενωθούν σαν την Ιταλία, σαν άλλες χώρες τη Σουηδία, τη Φιλανδία και κάνουν ένα ευρύτερο σχηματισμό, αντισυστημικό, ίσως καταλάβουν ότι μπορούν να πάρουν και την εξουσία.

Αυτό είναι το μεγάλο θέμα και αυτό είναι που δεν θέλουν αυτοί, οι οποίοι εξυπηρετούν το κεφάλαιο να γίνει και είδαμε ότι τη ζημιά της Νέας Δημοκρατίας, δεν την εισέπραξε ούτε το ΠΑΣΟΚ ούτε ο ΣΥΡΙΖΑ, οι οποίοι και αυτοί με τη σειρά τους έχουν κυβερνήσει τη χώρα και έχουμε φτάσει εδώ που φτάσαμε. Βλέπουμε ότι αυτοί οι τρεις είναι οι μεγάλοι χαμένοι.

Πάμε τώρα παραπέρα. Στο νομοσχέδιο αυτό, μάλλον στην ενσωμάτωση αυτή, η οποία έρχεται όπως και άλλες ενσωματώσεις, να δημιουργήσει κάποιες υποτίθεται εντυπώσεις ότι ασχολούμαστε σοβαρότερα τώρα με τα θέματα της ασφάλισης αυτοκινήτων κάποια άλλα θέματα, τα οποία εμφανίζονται για τους ομολογιακούς τίτλους, θέματα εταιρικά και διαχείρισης χρηματοπιστωτικών άλλων παράπλευρων θεμάτων.

Δεν είναι αυτά που αφορούν τελείως τους πολίτες, σίγουρα θέλουμε να υπάρχουν ασφαλισμένα οχήματα και θα ξεφύγω από αυτό που πια θεωρούνται οχήματα, τα οποία πρέπει να ασφαλιστούν ή όχι, είναι καλό το ότι δεν παίρνουν πάλι τα αναπηρικά μέσα. Το θέμα είναι όμως ότι θα πρέπει να υπάρχει και η πρόβλεψη τι ασφαλιστικές εταιρείες έχουμε; Γιατί μπορεί να ασφαλίζουν τα οχήματα, μπορεί να έχουμε την ασφάλιση την υποχρεωτική στα πάντα και τον έλεγχο, αλλά βλέπουμε ότι όταν ο πολίτης, ο οποίος έχει πάθει ζημιά προστρέξει, για να βρει το δίκιο του και να τον καλύψει η ασφάλεια του υπευθύνου τις περισσότερες φορές πέφτει σε ανθρώπους, οι οποίοι δεν είναι σοβαροί.

Προσπαθούν να τον τυλίξουν. Βλέπεις ότι σου χτυπάνε ένα καινούργιο αυτοκίνητο και προσπαθούν να στο επισκευάσουν σε συνεργεία δικά τους, διάφορες πειρατικές ασφαλιστικές εταιρείες.

Βλέπουμε ότι τα αυτοκίνητα ή τα οχήματα γενικά Δημοσίας Χρήσης όταν έχεις την ατυχία να πέσεις πάνω τους ή να σου κάνουν μια ζημία «Ο Θεός θα σε αποζημιώσει», δεν πρόκειται να αποζημιωθείς ποτέ από αυτά, γιατί δεν ξέρω αν είναι ακόμα έτσι;

Κάποτε, έμπαιναν με κλήρωση οι ασφαλιστικές, τους ασφάλιζαν στα λεωφορεία σε οτιδήποτε άλλο υπήρχε και δεν ήταν τόσο συνεπής στην απαίτηση μετά από διάφορες ζημίες. Θα πρέπει, λοιπόν, να ελέγξουμε και ποιοι είναι αυτοί που ασφαλίζουν τον κόσμο και όχι μόνο να υποχρεώνουμε να ασφαλιστούν.

Αναφέρεται στο άρθρο 4, το καθεστώς που διέπει τα αυτοκίνητα σε ακινησία και προβλέπει το δικαίωμα αποζημίωσης ζημιωθέντος από όχημα που ήταν σε κατάσταση, όταν συνέβη κάποιο ατύχημα, αλλά θα πρέπει να δούμε στην πράξη πώς ακολουθεί αυτή η διαδικασία για τα οχήματα σε ακινησία και εξομοιώνεται με αυτή των ανασφάλιστων οχημάτων.

Οι ρυθμίσεις που εισάγονται με το άρθρο 5 και τα λοιπά, προκαλούν δύο προβληματισμούς. Η τροποποίηση της παραγράφου 2 του άρθρου 6 του Προεδρικού Διατάγματος 237/1986 εισάγει την πρόταση για ασφαλιστική κάλυψη. Επίσης, περιλαμβάνει και την αστική ευθύνη του κύριου κάτοχου έναντι τρίτων σε περίπτωση αυτοκινήτων που έχουν κλαπεί είτε έχουν αποκτηθεί με χρήση βίας. Πώς είναι δυνατόν να είναι υπεύθυνος ο κάτοχος του οχήματος σε τέτοια περίπτωση, εκτός και αν η κλοπή - απώλεια του οχήματος δια της βίας, αποτελεί υπαιτιότητα του κατόχου του οχήματος και δεν υπάρχει πουθενά κανένα ενδεικτικό κόστος για αυτή την αλλαγή. Πόσο παραπάνω θα πληρώνει ο ασφαλισμένος για τις επεκτάσεις στην ασφαλιστική του κάλυψη;

Επίσης και το άρθρο 6 είναι ασαφές, γιατί δίνει δυνατότητα για ηλεκτρονική υπογραφή εκ μέρους ασφαλισμένων στα συμβόλαια και κάθε άλλη πράξη μεταξύ αυτού και της ασφαλιστικής εταιρείας, αλλά, δεν καθορίζεται ακριβώς ποιος είναι ο τρόπος ηλεκτρονικής υπογραφής. Θα γίνεται μέσω taxisnet, μέσω άλλου συστήματος ή θα υπάρχει ένα απαντητικό email το οποίο θα αρκεί; Τι γίνεται στην περίπτωση που θα πέσει θύμα χάκινγκ ο ασφαλισμένος; Ποια είναι η δικλείδα ασφαλείας; Εδώ βλέπουμε να γίνεται χάκινγκ στα πάντα. Στους τραπεζικούς λογαριασμούς και σε οτιδήποτε συμβαίνει.

Επίσης, προβλέπεται ότι απαγορεύονται οι έλεγχοι που διενεργούνται αποκλειστικά για εξακρίβωση ασφάλισης και γίνονται για να μην υπάρχουν διακρίσεις λόγω της χώρας προέλευσης. Εάν δεν γίνεται έλεγχος για την ασφάλιση των οχημάτων που κινούνται στον ελλαδικό χώρο, δεν υπάρχει ο κίνδυνος να κυκλοφορούν ανασφάλιστα οχήματα στην Ελλάδα, τα οποία έρχονται από ξένες χώρες και δεν καταπατάται η αρχή της ισότητας βάσει συντάγματος αλλά και ευρωπαϊκού δικαίου;

Στο άρθρο 14, θα τα πούμε βέβαια στην ανάλυση, αυξάνεται το ποσό συνεισφοράς προς το επικουρικό κεφάλαιο προκειμένου να καλυφθούν οι αποζημιώσεις από ανασφάλιστα οχήματα. Το ποσοστό αυτό ανέρχεται σε 6% επί του συνόλου των ακαθάριστων εγγεγραμμένων ασφαλίστρων του κλάδου αστικής ευθύνης. Η εισφορά αυτή βαρύνει σε ποσοστό 70% τις ασφαλιστικές επιχειρήσεις και 30% τους ασφαλισμένους. Άρα, υπάρχει επιβάρυνση των ασφαλισμένων και καλούμαστε εμείς να πληρώσουμε τις ζημιές των ασφαλιστικών επιχειρήσεων που είναι αφερέγγυες και των ανεύθυνων που διατηρούν ανασφάλιστα οχήματα.

Επίσης, το άρθρο 16, λέει ότι το άρθρο 38 του διατάγματος 237 περί κυρώσεων σε ασφαλιστικές επιχειρήσεις καταργείται. Γιατί να μην επιβάλλονται κυρώσεις, έχει νόημα η κατάργηση αυτού του άρθρου;

Προβλέπεται διαδικασία σύμφωνα με την οποία τα οχήματα μετά τη διασταύρωση του άρθρου 18, τίθενται σε κατάσταση προσωρινής αδράνειας και επιπλέον, ρυθμίζεται η διαδικασία γνωστοποίησης σε ιδιοκτήτες οχημάτων που έχουν τεθεί σε προσωρινή αδράνεια ώστε εντός 20 ημερών από την ενημέρωσή τους να προχωρήσουν στις προβλεπόμενες ενέργειες. Είναι μικρό το διάστημα των 20 ημερών και θα μπορούσε να είναι τουλάχιστον δύο μήνες.

Ορίζεται η Γενική Γραμματεία Πληροφοριακών Συστημάτων του Υπουργείου ως αρμόδια αρχή, για τον εντοπισμό των οχημάτων που είναι ανασφάλιστα ή δεν έχουν υποβληθεί σε τεχνικό έλεγχο και θα το κάνουν αυτό μία φορά τουλάχιστον ανά ημερολογιακό εξάμηνο. Προκύπτει το εξής ερώτημα. Έχει έτοιμο και ολοκληρωμένο πληροφοριακό σύστημα η γραμματεία για να επιτελέσει το έργο; Ορίζονται τα δικαιώματα του διοικουμένου για υποβολή ένστασης για ταχεία συμμόρφωση και άρση των διαπιστωμένα παραβάσεων των δικαιωμένων. Δίνεται προθεσμία πέντε ημερών για υποβολή ένστασης. Το χρονικό περιθώριο επίσης είναι πολύ μικρό και θα μπορούσε να γίνει τουλάχιστον δύο εβδομάδες.

Στα άλλα άρθρα θα ασχοληθούμε αργότερα πιο αναλυτικά. Απλά, θέλω να κάνω κάποιες αναφορές στα άρθρα μεταξύ 30-50, γενικά για τη τεχνολογία DTL. Η τεχνολογία αυτή του κατανεμημένου καθολικού, γνωστή και ως τεχνολογία αλυσίδας συστοιχιών Blockchain, αναφέρεται στο είδος της βάσης δεδομένων που όπως είπαν οι προλαλήσαντες συνάδελφοι αντί να αποθηκεύεται σε μια κεντρική τοποθεσία κατανέμεται σε ένα δίκτυο πολλών υπολογιστών. Αυτό σημαίνει πως δεν υπάρχει κεντρικός φορέας ελέγχου. Θα υπάρχει κάποιος μεμονωμένος οργανισμός ή άτομο που θα επιβαρυνθεί με αυτό ή μάλλον θα έχει αυτή την δυνατότητα; Θα υπάρχει κρυπτογραφική ασφάλεια για τη βάση δεδομένων; Λένε ότι προστατεύεται από αλγόριθμους και θα την καθιστά εξαιρετικά ανθεκτική, αλλά, ξέρουμε ότι πάντα το χάκινγκ είναι πιο μπροστά από οποιαδήποτε ασφάλεια. Θα υπάρχει διαφάνεια; Όλες οι συναλλαγές θα είναι ορατές σε όλα τα μέλη του δικτύου;

Η τεχνολογία αυτή προσφέρει κάποια πλεονεκτήματα. Θεωρητικά είναι αυξημένη η ασφάλεια και η διαφάνεια, αλλά προσφέρει και επιφέρει και μειονεκτήματα, τα οποία μπορεί να επηρεάσουν το χρηματοοικονομικό σύστημα και τη διαχείριση αλυσίδας εφοδιασμού και αρνητικά.

Δεν θέλω να πω περισσότερα, θα πω ότι μπορεί να φέρει, επίσης, μία ρυθμιστική αβεβαιότητα γιατί είναι νέα τεχνολογία και είναι πιθανόν να τροποποιηθεί στο μέλλον. Αυτό μπορεί να δημιουργήσει αβεβαιότητα στις επιχειρήσεις που επιθυμούν να το υιοθετήσουν, καθώς δεν ξέρεις πότε μπορεί να αλλάξουν οι κανόνες. Έχει τεχνικές προκλήσεις γιατί είναι σύνθετη τεχνολογία και η υλοποίηση λύσεων στο περιβάλλον μπορεί να δημιουργεί συχνά τεχνικές προκλήσεις και η διασφάλιση της κλιμάκωσης ασφάλειας και δυσλειτουργικότητας των συστημάτων μπορεί να είναι δύσκολη. Θα αναφέρω ακόμη τον κίνδυνο της κυβερνοασφάλειας που είπαμε, το κόστος υλοποίησης γιατί μπορεί να είναι δαπανηρή και να επενδύει σε νέα υποδομή, την έλλειψη εξειδικευμένου προσωπικού γιατί ακόμα είναι περιορισμένη, τη συμμόρφωση με το AML/CFT, το οποίο είναι η αντιμετώπιση της νομιμοποίησης εσόδων από παράνομες δραστηριότητες χρηματοδότησης τρομοκρατίας και μπορεί να είναι πρόκληση για τις λύσεις. Να λάβουμε υπόψη την αποκεντρωμένη φύση της τεχνολογίας και τις κοινωνικές και ηθικές ανησυχίες, οι οποίες είναι πάρα πολλές.

Κλείνοντας, κύριε Πρόεδρε, να πω κάτι επί των συνεδριάσεων. Νομίζω ότι είναι πολύ κοντά οι δύο συνεδριάσεις τη Δευτέρα, η δεύτερη που έχουμε στις 12:00 η ώρα για την ακρόαση φορέων γιατί σίγουρα θα πάει ένα τρίωρο, με την τρίτη συνεδρίαση που θα είναι στις 15:00. Έλεγα μήπως μπορούσαμε να το κάνουμε 17:00 τουλάχιστον, δεν ξέρω εάν συμφωνούν και οι υπόλοιποι συνάδελφοι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Θα δούμε, εάν χρειάζεται χρόνος είναι αυτονόητο ότι θα πάει λίγο πιο πίσω η δεύτερη Επιτροπής, αλλά επειδή καλέσαμε 12 φορείς η εμπειρία μας όλα αυτά τα χρόνια λέει ότι οι τρεις ώρες είναι αρκετές. Εάν χρειαστεί, όμως, και πάει λίγο παραπίσω, θα πάμε στις 16:00. Θα δούμε εκείνη την ημέρα, τη Δευτέρα, δηλαδή.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε.

Το λόγο έχει ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Ευχαριστώ, κύριε Πρόεδρε.

Θα ήθελα να ξεκινήσω με ένα σχόλιο για τον ανασχηματισμό της Κυβέρνησης, ο οποίος πλέον έχει γίνει. Θεωρούμε ότι, στην πραγματικότητα, ανακυκλώνει τα ίδια πρόσωπα που βρέθηκαν σε υπουργικές θέσεις την προηγούμενη πενταετία και αυτό αποτυπώνει ακόμη πιο γλαφυρά την αμηχανία της Κυβέρνησης και του Πρωθυπουργού μετά το αποτέλεσμα των ευρωεκλογών της περασμένης Κυριακής. Η αποδοκιμασία που υπέστη η κυβέρνηση την περασμένη Κυριακή έχει βάθος. Αφορά, βεβαίως, τις πολιτικές που έχουν υιοθετηθεί μέχρι τώρα, αλλά, απ’ ότι φαίνεται, η Κυβέρνηση δεν μπορεί να αντιδράσει ούτε και στο επίπεδο αλλαγής πολιτικών, αλλά ούτε και στο επίπεδο ανανέωσης του κυβερνητικού σχήματος με πρόσωπα, τα οποία δεν είδαμε σε υπουργικές θέσεις στο παρελθόν. Αυτό υπογραμμίζει το πολιτικό αδιέξοδο στο οποίο βρίσκεται αυτή τη στιγμή η Κυβέρνηση συνολικά. Αυτό ως μια εισαγωγική παρατήρηση.

Θα ήθελα τώρα να περάσω στο νομοσχέδιο που συζητάμε σήμερα.

Το νομοσχέδιο απαρτίζεται από τρία βασικά μέρη. Το πρώτο αφορά την ενσωμάτωση της Οδηγίας 2021/2118 για την ασφάλιση αυτοκινήτων οχημάτων και σ’ αυτήν προστίθενται και κάποιες εθνικές διατάξεις για τον εντοπισμό και την εκκαθάριση αδρανών και ανασφάλιστων οχημάτων. Το δεύτερο μέρος του νομοσχεδίου αφορά την ενσωμάτωση του Κανονισμού 2022/858 της Ευρωπαϊκής Ένωσης για τις υποδομές της αγοράς και αυτό το μέρος καλύπτει τα άρθρα 30 – 49. Το τρίτο μέρος αφορά διατάξεις σχετικά με τα ακίνητα του δημοσίου και άλλες διατάξεις του Υπουργείου Εθνικής Οικονομίας.

Για την οικονομία της συζήτησης θα αναφερθώ σήμερα στα πρώτα δύο μέρη, δηλαδή στα άρθρα 1 - 49 που αφορούν την ενωσιακή Οδηγία και τον ενωσιακό Κανονισμό και στις επόμενες συνεδριάσεις θα αναφερθώ στις υπόλοιπες διατάξεις, με μία εξαίρεση του άρθρου 60 για το οποίο θέλω να κάνω στο τέλος ένα σχόλιο.

Προτού στραφώ στο κάθε ένα από αυτά τα μέρη του νομοσχεδίου χωριστά, θα ήθελα να υπογραμμίσω από την αρχή ότι και τα δύο ενωσιακά νομοθετήματα έρχονται στη Βουλή εκπρόθεσμα. Σύμφωνα με το άρθρο 2 της ενωσιακής Οδηγίας 2118 για την οδική ασφάλεια, τα κράτη μέλη πρέπει, λέει, να υιοθετήσουν και να δημοσιεύσουν τα απαραίτητα μέτρα για τη συμμόρφωση με αυτήν την Οδηγία μέχρι τις 23 Δεκεμβρίου του 2023, δηλαδή είμαστε έξι μήνες μετά την προθεσμία.

Παρομοίως, το άρθρο 19 του Κανονισμού 858 λέει ότι «ο Κανονισμός πρέπει να τεθεί σε ισχύ την 20η μέρα μετά τη δημοσιοποίηση του στην επίσημη εφημερίδα της Ευρωπαϊκής Ένωσης». Προσθέτοντας «τίθεται σε ισχύ από τις 23/3/2023». Δηλαδή είμαστε κοντά ενάμιση χρόνο αργότερα. Τα άρθρα 8, 5, 9, 5, 16 και 17 τίθενται σε ισχύ από τις 22/6/2022. Δηλαδή, η Κυβέρνηση έχει καθυστερήσει κατά δύο χρόνια σε σχέση με αυτά. Ενώ, το άρθρο 16, σύμφωνα με τον Κανονισμό της Ευρωπαϊκής Ένωσης, λέει ότι τίθεται σε ισχύ στις 4/7/ 2021. Δηλαδή είμαστε τρία χρόνια μετά. Αυτά τα σημειώνω διότι ένα από τα πιο «αγαπητά» αφηγήματα της Κυβέρνησης είναι ότι φέρνει την Ελλάδα πιο κοντά στην Ευρώπη.

Όσον αφορά πάντως την εφαρμογή των ενωσιακών Οδηγιών και Κανονισμών, η Κυβέρνηση αυτή συμπεριφέρεται σαν να θέλει να φέρει την Ελλάδα λίγο πιο μακριά από την Ευρώπη. Τουλάχιστον από την Ευρώπη όπως αυτή ορίζει τις προθεσμίες για την εφαρμογή των Κανονισμών και των Οδηγιών της.

Έρχομαι τώρα στο περιεχόμενο της πρώτης Οδηγίας που ενσωματώνεται με το νομοσχέδιο αυτό, της Οδηγίας 2118/2021. Πριν 7 χρόνια, το 2017, η Ευρωπαϊκή Επιτροπή έκανε αποτίμηση μιας παλαιότερης Οδηγίας, στην οποία αναφέρθηκε και ένας συνάδελφος πριν, Οδηγίας του 2009, που αφορά την ασφάλιση οχημάτων μέσα στην Ευρωπαϊκή Ένωση και βρήκε ότι χρειάζεται επικαιροποίηση σε αρκετά σημεία. Ορισμένα από τα σημαντικότερα σημεία αυτά αφορούν την ασφάλιση οχημάτων από ασφαλιστικές εταιρείες, οι οποίες είναι είτε σε διαδικασία χρεοκοπίας, είτε που έχουν προσφάτως χρεοκοπήσει. Τι κάνουμε; Πώς ασφαλίζονται αυτά τα οχήματα;

Ένα δεύτερο ζήτημα που εντόπισε η Ευρωπαϊκή Επιτροπή ή ένα κενό αν θέλετε στην Οδηγία του 2009, είναι ότι δεν λαμβάνει υπόψη τι γίνεται αν ένα όχημα είναι αδρανές και όμως κυκλοφορεί και χτυπήσει ένα άλλο όχημα και ως αδρανές αυτό το όχημα δεν είναι ασφαλισμένο. Ποιος θα καλύψει τη ζημιά που υπέστη το όχημα που χτυπήθηκε από το μη ασφαλισμένο αδρανές όχημα;

Επίσης, υπήρχαν άλλα ζητήματα όπως είναι πώς θα καλυφθεί η ασφάλεια ενός οχήματος, αν ο οδηγός του άλλου οχήματος εξαφανιστεί.

Τέλος, υπήρχε και ένα άλλο ζήτημα που εντόπισε η Ευρωπαϊκή Επιτροπή μέσα σε πολλά άλλα που αφορά την ευθύνη ασφάλειας ενός ρυμουλκούμενου οχήματος, αν το όχημα που το ρυμουλκεί, δεν μπορεί να εντοπιστεί. Τι γίνεται τότε;

Το συμπέρασμα αυτής της έρευνας ήταν να δημιουργηθεί αυτή η ιδέα του επικουρικού κεφαλαίου, που είναι η κεντρική ιδέα, ο πυρήνας, της ενωσιακής Οδηγίας που ενσωματώνεται στο νομοσχέδιο σήμερα. Τι είναι αυτό το επικουρικό κεφάλαιο; Αυτό είναι ένα κεφάλαιο που σχηματίζεται, όπως λέει το νομοσχέδιο ως εξής, 6% των ασφαλίστρων που λαμβάνουν οι ασφαλιστικές επιχειρήσεις, θα πρέπει να διοχετεύεται προς αυτό το επικουρικό κεφάλαιο, το οποίο υπάρχει ακριβώς για να καλύπτει περιπτώσεις όπως αυτές που ανέφερα. Δηλαδή, περιπτώσεις ατυχημάτων όπου είναι άγνωστος αυτός που έχει την ευθύνη, περιπτώσεις ατυχημάτων με οχήματα που βρίσκονται νομίμως σε κατάσταση ακινησίας, άρα δεν είναι ασφαλισμένα. Ρυμουλκούμενα, των οποίων το όχημα ρυμούλκησης δεν μπορεί να προσδιοριστεί και ελέγχει κάποιους άλλους τύπους οχημάτων με ειδική πινακίδα. Μάλιστα θα ήθελα από τον κύριο Υφυπουργό αν έχει την καλοσύνη αργότερα να μας πει ενδεικτικά για ποιους τύπους οχημάτων μιλάμε σε σχέση με το επικουρικό κεφάλαιο που προβλέπει το νομοσχέδιο.

Σε κάθε περίπτωση, το επικουρικό κεφάλαιο αυτό δηλαδή προσπαθεί να καλύψει ένα κενό στο υφιστάμενο καθεστώς ασφάλισης οχημάτων και να κάνει και κάποιες άλλες αλλαγές. Ας πούμε τα αυτοκίνητα τώρα δεν θα λέγονται πια αυτοκίνητα, σύμφωνα με την Ευρωπαϊκή Οδηγία. Θα λέγονται οχήματα, για να λαμβάνουμε υπόψη και την εξέλιξη της τεχνολογίας και κάποιες άλλες επικαιροποιήσεις αυτού του τύπου.

Υπάρχει ένα κενό δηλαδή στην ασφάλιση, το οποίο προσπαθεί η Οδηγία αυτή να καλύψει, μέσω αυτού του επικουρικού κεφαλαίου. Αυτό το κενό είναι γεγονός ότι υπάρχει, καλώς έχει εντοπιστεί και πράγματι υπάρχουν πολλοί οδηγοί, οι οποίοι αντιμετωπίζουν προβλήματα, όπως αυτά που αναφέραμε λίγο πριν.

Πώς, όμως, σχηματίζεται αυτό το επικουρικό κεφάλαιο, 6% είπαμε, από τα ασφάλιστρα των ασφαλιστικών επιχειρήσεων, όμως το άρθρο 14 του νομοσχεδίου προσδιορίζει ότι το 30% από αυτά θα προέρχονται από τους ασφαλισμένους, δηλαδή θα υπάρξει επιβάρυνση των ασφαλίστρων για τον κάθε οδηγό, ούτως ώστε να καλυφθεί αυτό το κενό που σήμερα δεν προβλέπεται με την ελληνική και την ευρωπαϊκή νομοθεσία.

Θεωρούμε ότι 30% είναι πολύ και αυτό δημιουργεί ένα πρόβλημα, δηλαδή καλείται πάλι ο πολίτης, ο οδηγός, να καλύψει αυτό το ασφαλιστικό κενό σ’ ένα καθεστώς όπου οι μεγάλες εταιρείες ασφάλισης οχημάτων στη χώρα μας και στην Ευρωπαϊκή Ένωση χαίρουν ένα καθεστώς ολιγοπωλιακό σχεδόν, χρεώνουν ασφάλιστρα με περιορισμένο έλεγχο και ανταγωνισμό και έχουν σε πάρα πολλές περιπτώσεις σημαντικά κέρδη.

Επίσης, θα πρέπει να τονιστεί ότι ενώ το νομοσχέδιο λέει ότι το 30% αυτού του επικουρικού κεφαλαίου, που πρέπει να σχηματιστεί, θα πρέπει να το επωμιστούν οι ασφαλισμένοι, πουθενά το νομοσχέδιο δεν λέει ότι το υπόλοιπο 70%, το οποίο θα πρέπει να παράσχουν στο ταμείο αυτό οι ασφαλιστικές εταιρείες, ότι δεν θα μετακυλιστεί και ότι απαγορεύεται να μετακυλιστεί στον ασφαλιζόμενο, δηλαδή στον πελάτη της ασφαλιστικής εταιρείας, με τη μορφή κάποιου αυξημένου κόστους για λόγους διοικητικούς ή κάποιους άλλους λόγους, τους οποίους μπορεί να εφεύρει η επιχείρηση.

Με άλλα λόγια, ανησυχούμε ότι πιθανόν να υπάρξει ακόμη μεγαλύτερη επιβάρυνση, από τον τρόπο με τον οποίο προβλέπεται αυτό το σχέδιο, για τον ασφαλισμένο.

Επίσης, έχουμε κάποιες άλλες ενστάσεις, αναφορικά με την ευθύνη που πρέπει να έχει η ασφαλιστική εταιρεία που ασφαλίζει ένα ρυμουλκούμενο όχημα και με βάση το άρθρο 5, το οποίο θα συζητήσουμε ξανά, η ευθύνη αυτή τώρα επεκτείνεται από την ασφαλιστική εταιρεία, όχι μόνο προς το ρυμουλκούμενο, αλλά η ίδια έχει ευθύνη και για το όχημα που ρυμουλκεί. Δηλαδή, η ευθύνη διαχέεται και θεωρούμε ότι αυτό δεν είναι δίκαιο, αλλά θα μπορούμε να τα συζητήσουμε αυτά λεπτομερέστερα, όταν κάνουμε την κατ’ άρθρον συζήτηση.

Έρχομαι τώρα στο δεύτερο βασικό μέρος του νομοσχεδίου, που αφορά την πιλοτική εφαρμογή των τεχνολογιών κατανεμημένου καθολικού, έτσι μεταφράζεται αυτό, είναι το Blockchain. Αυτές οι τεχνολογίες εισάγονται, όπως είπαν και κάποιοι ομιλητές προηγουμένως, με σκοπό να δημιουργείται μια βάση δεδομένων αποκεντρωμένη, δηλαδή πάρα πολλά τερματικά υπολογιστών μπορούν να κωδικοποιούν στοιχεία και αυτά να εισάγονται σε μία ενιαία βάση δεδομένων, χωρίς όμως να υπάρχει ένας κεντρικός επόπτης αυτής της βάσης δεδομένων. Αυτή η τεχνολογία έχει εισαχθεί ήδη στα κρυπτονομίσματα τα τελευταία 10 - 15 χρόνια, εκεί είναι που στην πραγματικότητα έχει εφαρμοστεί πιο αποτελεσματικά, αλλά και αλλού και τώρα η Ευρωπαϊκή Ένωση προσπαθεί, όχι να την εισάγει απαραιτήτως, αλλά να δημιουργήσει ένα ρυθμιστικό πλαίσιο, διότι το υφιστάμενο νομικό πλαίσιο δεν προβλέπει την εποπτεία μιας τέτοιας τεχνολογίας, αν αυτή εισαχθεί στις χρηματαγορές. Η Οδηγία (ΕΕ) 2022/858 προσπαθεί να εισαγάγει ένα ρυθμιστικό πλαίσιο εποπτείας, όταν εισαχθεί αυτή η τεχνολογία, η οποία προσφέρει κάποια θετικά πράγματα, όπως μεγαλύτερη ασφάλεια, μεγαλύτερη ακρίβεια, ενδεχομένως κάποια σταθερότητα στις χρηματαγορές, όταν εισαχθεί αυτή η τεχνολογία θα πρέπει να υπάρχει ένα ικανό πλαίσιο εποπτείας, ούτως ώστε να μην διαπράττονται κυβερνοεγκλήματα, να μην υπάρχουν ανακρίβειες και αδικίες εις βάρος των μετόχων.

Το πλαίσιο εποπτείας αφορά τις μετοχές, αφορά τα ομόλογα και αφορά κάποιους άλλους τίτλους ιδιοκτησίας.

Όπως λέει ο Κανονισμός της Ευρωπαϊκής Ένωσης οι χρηματιστηριακές υπηρεσίες μέσα στην Ένωση δεν είναι ακόμη σχεδιασμένες για να ενσωματώσουν αυτή την ψηφιακή τεχνολογία και ο ίδιος υποστηρίζει ότι θα προστατευτούν καλύτερα οι επενδυτές και θα υπάρξει - και αυτό είναι ένα σημαντικό ζήτημα - καλύτερη ολοκλήρωση των αγορών και υψηλότερη νομισματική σταθερότητα. Η καλύτερη ολοκλήρωση των αγορών εντάσσεται στη μία από τις τέσσερις γνωστές ελευθερίες της Κοινής Ευρωπαϊκής Πράξης του 1986 που είναι η ελευθερία διακίνησης κεφαλαίων.

Ο Κανονισμός αυτός προσπαθεί να εναρμονίσει ακόμη περισσότερο την αγορά Κεφαλαίων, ούτως ώστε να δημιουργήσει μια πιο ενοποιημένη κεφαλαιαγορά στην Ευρωπαϊκή Ένωση. Μάλιστα πρέπει να πω ότι η εισαγωγή της ακολούθησε έναν απολογισμό που έκανε η Ευρωπαϊκή Επιτροπή το 1915 και που εξέδωσε τα συμπεράσματά του το 2017 με τον τίτλο «Μία Ένωση Αγορών Κεφαλαίων για τους Λαούς και τις Επιχειρήσεις», η οποία όμως, δυστυχώς, κατά τη γνώμη μας, παραμένει και με αυτό το νομοσχέδιο μια Ένωση Κεφαλαίων για τις τράπεζες και τους χρηματιστές, όχι τόσο πολύ για τους λαούς και τις επιχειρήσεις, όπως ήθελε η Κομισιόν.

Αυτό αφορά τον τρόπο με τον οποίο αυτή η τεχνολογία θα εφαρμόζεται στα κεφάλαια μόνο σε περιορισμένη κλίμακα, ειδικά στη χώρα μας και στα μεγάλα κεφάλαια και όχι στα μικρότερα κεφάλαια.

Θα ήθελα, κύριε Πρόεδρε, με την άδειά σας λίγο χρόνο για να κάνω τρεις παρατηρήσεις σχετικά και θα κλείσω με αυτό.

Η εφαρμογή του Κανονισμού - και πρέπει να προσέξουμε εδώ, διότι δεν έχουμε Οδηγία η οποία ενσωματώνεται, έχουμε έναν Κανονισμό, ο οποίος πρέπει να εφαρμοστεί πιστά - έχει επιπτώσεις και αυτές οι επιπτώσεις είναι που αντιμετωπίζονται από τα άρθρα 30 με 49 στο νομοσχέδιο. Θεωρούμε ότι τα άρθρα αυτά, όμως, είναι αρκετά ασαφή, γενικόλογα και δεν προβλέπουν επαρκώς στελεχωμένους μηχανισμούς για να υπάρχει πραγματικά αποτελεσματική εποπτεία.

Συγκεκριμένα, την εποπτεία αναλαμβάνει η Ελληνική Επιτροπή Κεφαλαιαγοράς και την καλέσαμε στην ακρόαση φορέων για να μας εξηγήσει περισσότερο πώς θα μπορέσει να αναλάβει αυτή την εποπτεία και λέει το νομοσχέδιο ότι θα μπορεί να συνάπτει μνημόνια με φορείς του Δημοσίου για την αποτελεσματική εποπτεία και αξιολόγηση της λειτουργίας της νέας αυτής τεχνολογίας.

Θα θέλαμε από τον κύριο Υφυπουργό να μας εξηγήσει τι αναμένεται ή τι προβλέπεται να περιέχουν αυτά τα μνημόνια και πώς ακριβώς θα λειτουργήσουν, γιατί έτσι όπως τα θέτει το νομοσχέδιο είναι πάρα πολύ αφηρημένα και δίνουν την αίσθηση ότι δεν είναι αυστηρό το πλαίσιο εποπτείας της νέας τεχνολογίας, έτσι όπως προβλέπεται εδώ.

Επίσης, δεν προβλέπεται πουθενά η πρόσληψη εξειδικευμένου προσωπικού ή η εκπαίδευση του υφιστάμενου προσωπικού, καθώς και η μεταφορά καλής πρακτικής από άλλες χώρες και επίσης, όπως αναφέρθηκε νομίζω προηγουμένως, η Έκθεση του Λογιστηρίου του Κράτους δεν δείχνει ότι θα εμφανιστεί κάποιο κόστος ως αποτέλεσμα της της δημιουργίας εποπτικών μηχανισμών για την εφαρμογή αυτής της τεχνολογίας.

Τέλος, θα πρέπει να παρατηρήσω ότι το σχέδιο αυτό είναι πιλοτικό και ως πιλοτικό καλό θα είναι το νομοσχέδιο να προβλέπει και μία αξιολόγηση της εφαρμογής του σε ένα δύο ή τρία χρόνια, ούτως ώστε να δούμε τι μπορεί να γίνει για να βελτιωθεί η εποπτεία αυτής της νέας τεχνολογίας.

Κλείνω με μία φράση, κύριε Πρόεδρε, για το άρθρο 60 την οποία νιώθω την ανάγκη να αναφέρω τώρα, αλλά θα την αναπτύξω περισσότερο στις επόμενες συνεδριάσεις. Αυτό το άρθρο αφορά την επέκταση της Σύμβασης Παραχώρησης του Λιμένα της Κέρκυρας που έλαβε χώρα το 2003 για 40 χρόνια, δηλαδή, μέχρι το τέλος του 2042. Υπάρχει επέκταση τώρα για 67 χρόνια μέχρι το 2070 χωρίς η Βουλή να είναι σε θέση να δει τους όρους κάτω από τους οποίους θα γίνει αυτή η επέκταση και να τους συζητήσει, όπως θεωρούμε ότι θα όφειλε. Αυτό με άλλα λόγια πρόκειται για μια πάρα πολύ σημαντική απόφαση.

Χθες συζητούσαμε την παραχώρηση μιας ζώνης του Λιμένα Καβάλας σε μία ολόκληρη συνεδρίαση και σε συνεδριάσεις των Επιτροπών. Εδώ πρόκειται για εφαρμογή του ίδιου μέτρου για άλλα 23 χρόνια - χθες συζητούσαμε για 40 χρόνια - μέσα από ένα άρθρο τριών γραμμών χωρίς καμία απολύτως συζήτηση.

Θεωρούμε ότι αυτό υπονομεύει το ρόλο της Βουλής και, επίσης, ότι θα έκανε καλό να μπορούσαμε να συζητήσουμε και να δούμε τους συγκεκριμένους όρους της επέκτασης και τους λόγους, για τους οποίους αποφασίζεται αυτή η επέκταση.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Καζαμία. Στη σημείο αυτό να δώσουμε το λόγο στον ομιλητή κύριο Καφούρο, για να τοποθετηθεί και στη συνέχεια το λόγο θα έχει ο κ. Υφυπουργός.

Ορίστε, κύριε Καφούρο.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Θα ήθελα να κάνω μία αναφορά στο άρθρο 64 του παρόντος σχεδίου νόμου. Είναι ένα άρθρο που έρχεται να αποκαταστήσει μια μεγάλη αδικία. Αφορά στους συνταξιούχους του δημοσίου, οι οποίοι συνέχισαν να εργάζονται, μετά την αίτηση συνταξιοδότησής τους. Καλούνταν να καταβάλουν ποσά πολύ μεγάλου ύψους, που ήταν μεταξύ της διαφοράς του εισαγωγικού κλιμακίου με το μισθολογικό κλιμάκιο, στο οποίο είχαν φθάσει.

Για το συγκεκριμένο θέμα, που το είχα αναδείξει, είχα καταθέσει ερώτηση στον αρμόδιο Υπουργό. Εδώ οφείλω και πρέπει να πω ότι η απάντηση που έλαβα, κύριε Υπουργέ, δεν είναι απάντηση. Ήταν σαφή τα ερωτήματά μου. Αγνοήθηκαν. Και δίνουμε τη δυνατότητα, σήμερα, στον κύριο Κουκουλόπουλο -που τον ακούσατε πριν - ο οποίος συνάδελφός μου κατέθεσε επερώτηση, αρκετούς μήνες μετά -τον Απρίλιο- και να λέει ότι αυτοί ανέδειξαν το θέμα. Αυτό είναι μια μικρή παρένθεση. Μικρή σημασία έχει. Το σημαντικό είναι ότι ήρθε σήμερα, αλλά και πάλι είναι ελλιπές.

Θέλω να προσέξετε ένα σημείο πολύ σημαντικό. Αφορά στη μισθολογική εξέλιξη των υπαλλήλων, με σχέση εξαρτημένης εργασίας Ιδιωτικού Δικαίου Αορίστου Χρόνου. Δεν αναφέρεται στους Μόνιμους Υπαλλήλους. Υπόψιν ότι η προσθήκη αυτής της παραγράφου θα γίνει στο ν.4354, όπου με σαφήνεια καθορίζεται ότι, στις διατάξεις του παρόντος νόμου, υπάγονται οι Μόνιμοι και οι Δόκιμοι Πολιτικοί Δημόσιοι Υπάλληλοι, καθώς και οι υπάλληλοι με σχέση εργασίας Ιδιωτικού Δικαίου Αορίστου και Ορισμένου Χρόνου. Αυτό σημαίνει πως, αν περάσει έτσι όπως είναι, θα είναι και άδικο. Αλλά, πιστεύω ότι θα είναι και Αντισυνταγματικό.

Γι’ αυτό, σας καταθέτω μια διορθωμένη Τροπολογία, την οποία θα ήθελα να λάβετε υπόψιν σας.

Σας ευχαριστώ θερμά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σάς ευχαριστούμε, κύριε συνάδελφε.

Θα κλείσουμε τη συνεδρίαση με την τοποθέτηση του Υφυπουργού κυρίου Πετραλιά.

Ορίστε, κύριε Υπουργέ, έχετε το λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.Κατ’ αρχήν θέλω να ευχαριστήσω όλους τους ομιλητές. Νομίζω ότι, από τις περισσότερες πλευρές, ακούστηκαν εν γένει θετικά σχόλια για το νομοσχέδιο. Συμφωνούμε οι περισσότεροι, εδώ. Η πλειοψηφία της αντιπολίτευσης συμφωνεί με τις περισσότερες ρυθμίσεις. Έχουμε κάποια σχόλια, θα τα συζητήσουμε στην κατ’ άρθρον συζήτηση.

Να σταθώ, ουσιαστικά, σε 3 μέτρα του νομοσχεδίου.

Κατ’ αρχήν να πούμε πως είναι ευνόητο και όλοι συμφωνούμε ότι η σημερινή κατάσταση, με περίπου 500 χιλιάδες ανασφάλιστα οχήματα να κυκλοφορούν, δεν μπορεί να συνεχιστεί. Μπορεί να έχεις ένα ατύχημα και να μη μπορείς να καλυφθείς ενώ εσύ είσαι ασφαλισμένος. Επίσης, παρατηρήσαμε και στη Θεσσαλία -θέλω να το αναφέρω αυτό- σε πολλές καταστροφές, δεν ήταν ασφαλισμένα τα οχήματα. Είναι ένα πρόβλημα. Έρχεται αυτό το νομοσχέδιο να δώσει μια λύση ουσιαστική, να γίνονται ηλεκτρονικά πλέον οι διασταυρωτικοί έλεγχοι, με σύγχρονα εργαλεία. Και νομίζω ότι είναι προς τη σωστή κατεύθυνση. Δεν γίνεται να κυκλοφορούν ανασφάλιστα οχήματα, γιατί πραγματικά υπάρχει αστική ευθύνη. Και όσοι τα έχουν ασφαλισμένα, κινδυνεύουν από ανασφάλιστα οχήματα.

Το δεύτερο σημείο αφορά στα πρόστιμα, σε περίπτωση εκπρόθεσμης καταβολής των Τελών Κυκλοφορίας.

Τι συνέβαινε ως σήμερα; Κατ’ αρχήν δινόντουσαν παρατάσεις. Έπρεπε να πληρώσεις το Δεκέμβριο και δίναμε ένα μήνα παράταση, δύο μήνες παράταση. Μετά, αν αργούσες έστω και μια μέρα έπρεπε να πληρώσεις 100% προσαύξηση. Τώρα λοιπόν μπαίνει ένα θεσμικό πλαίσιο που λέει ως 31/12 πληρώνονται. Αν αργήσεις ένα μήνα προσαυξάνεται 25% -όχι 100%- 2 μήνες 50% και στους 3 μήνες και πέρα υπάρχει προσαύξηση 100%, για να γνωρίζουν όλοι οι πολίτες τις υποχρεώσεις τους.

Το τρίτο σημείο που ήθελα να σταθώ αφορά το άρθρο που έχουμε αναφέρει για τους συνταξιούχους του δημοσίου που συνεχίζουν να εργάζονται. Εδώ 2 στοιχεία. Πρώτον, επειδή ακούω τους εκπροσώπους του ΠΑΣΟΚ και προσπαθούν να οικειοποιηθούν αυτή τη διάταξη, ακριβώς υπήρχαν ερωτήσεις από πριν, το γνωρίζουμε το θέμα, έχει θιχτεί προσωπικά σε μένα από πολλούς Βουλευτές της Νέας Δημοκρατίας, από εκπροσώπους των ΟΤΑ, των ΔΕΥΑ και επεξεργαζόμασταν τη λύση μήνες πριν, γι’ αυτό όταν έγινε η επερώτηση από τον Βουλευτή του ΠΑΣΟΚ, είπαμε ότι το γνωρίζουμε ήδη και ετοιμάζουμε ήδη νομοθετική ρύθμιση. Άρα, δεν το ανέδειξε προφανώς το ΠΑΣΟΚ, ήταν κάτι που ήδη το ετοιμάζαμε από πριν ακριβώς επειδή το είχαν θίξει Βουλευτές μας και το γνωρίζαμε προηγουμένως. Έρχεται αυτή η νομοθετική ρύθμιση. Να αναφέρω κάτι, κάτι που ειπώθηκε για τους μόνιμους. Οι μόνιμοι υπάλληλοι -το εξετάσαμε- του δημοσίου, δεν συνεχίζουν να εργάζονται, με το που υποβάλλουν αίτηση συνταξιοδότησης, υποχρεούνται να αποχωρήσουν. Βασικά, πρέπει να αποχωρήσουν για να υποβάλλουν αίτηση συνταξιοδότησης. Επομένως, το πρόβλημα δημιουργείται με τους ορισμένου χρόνου. Αυτή είναι η περίπτωση των ανθρώπων που μπορεί να υποβάλλουν και να συνεχίσουν κάποιους μήνες ή έτη σε κάποιες περιπτώσεις να εργάζονται, μέχρι να βγει η συνταξιοδότησή τους και να λυθεί η σύμβασή τους. Σε αυτό λοιπόν, το μεσοδιάστημα τι συνέβαινε; Υπήρχε ο νόμος, ο οποίος δεν το έλεγε καθαρά. Ο νόμος λέει ότι «δεν υπάρχει μισθολογική εξέλιξη εφόσον αυτή έχει χρησιμοποιηθεί για τον υπολογισμό της σύνταξης». Δεν λέει κάτι ότι επανέρχεσαι στο κλιμάκιο. Αυτό ήταν όντως μια ερμηνεία του 2016, η οποία δεν έτυχε ενιαίας εφαρμογής από τους περισσότερους φορείς και μάλιστα όπως γνωρίζουμε από την μεγάλη πλειοψηφία των φορέων και ήρθανε τώρα κατόπιν και κάποιων αποφάσεων του Ελεγκτικού να βεβαιωθούν επιστροφές και ερχόμαστε να δώσουμε λοιπόν μια λύση σε αυτό το πρόβλημα, το οποίο όλοι καταλαβαίνουμε ότι ήταν άδικο, δηλαδή είναι ένας άνθρωπος που έχει μια θέση στο δημόσιο, συνεχίζει και εργάζεται σε αυτή τη θέση και είναι και μάλιστα στο τελευταίο έτος της συνταξιοδότησης του και του λες «ξαναγύρνα στο εισαγωγικό κλιμάκιο, να πληρώνεσαι σαν νεοεισερχόμενος». Δεν έχει λογική έτσι; Όλοι συμφωνούμε σε αυτό, οπότε λέμε κάτι δίκαιο, συνεχίζουν και πληρώνονται στο μισθολογικό κλιμάκιο, που βρίσκονται μέχρι να συνταξιοδοτηθούν και λύνεται το θέμα και προφανώς αυτά που έχουν βεβαιωθεί δεν καταβάλλονται. Άρα, είναι λύση της Νέας Δημοκρατίας, την οποία -να το πω έτσι- την έχουμε επεξεργαστεί αρκετούς μήνες πριν, όταν πρωτοτέθηκε το θέμα και από τους ΟΤΑ έχω να πω και από τους Βουλευτές της Νέας Δημοκρατίας.

Το τρίτο θέμα. Κάποιοι έθιξαν ότι σε κάποια μέτρα δεν υπάρχει κοστολόγηση. Εγώ θέλω να σας ανατρέξω στις εκθέσεις του Γενικού Λογιστηρίου των τελευταίων 50 ετών, πραγματικά θέλω να εξάρω το έργο των στελεχών του Γενικού Λογιστηρίου, όποτε υπάρχουν αντικειμενικά δεδομένα και μπορεί να γίνει κοστολόγηση κατ’ αρχήν έρχονται σε επαφή με όλους τους φορείς. Πώς γίνεται η κοστολόγηση; Αιτούνται στοιχεία όπου υπάρχουν, στην ΑΑΔΕ, στα άλλα υπουργεία, στο Υπουργείο Εργασίας, σε όλα τα υπουργεία ή στους ΟΤΑ, για να μπορέσουν να έχουν εκτίμηση του κόστους. Όπου λοιπόν μπορεί να γίνει με στοιχεία εκτίμηση του κόστους, γίνεται και γίνεται μεγάλη προσπάθεια γι’ αυτό και τα τελευταία 5 χρόνια. Όπου δεν υπάρχουν στοιχεία, δεν μπορούν να γράψουν κάτι αφού δεν υπάρχουν στοιχεία, γράφουν «προκαλείται απώλεια εσόδων» ή «προκαλείται αύξηση εσόδων», εξαρτάται από τα πραγματικά γεγονότα, άρα είναι αντικειμενικός ο λόγος και έτσι είναι οι εκθέσεις του Γενικού Λογιστηρίου επί δεκαετίες. Δεν είναι κάτι που αλλάζει.

Τέλος, θέλω να κλείσω, να ενημερώσω την Επιτροπή ότι κατατέθηκε από τον Υπουργό Οικονομικών, τον κύριο Χατζηδάκη, αίτημα προς τον Πρόεδρο της Βουλής, ώστε να γίνει η συζήτηση επί του κόστους των μέτρων του ΣΥΡΙΖΑ. Αμφισβητήθηκε η ποσοτικοποίηση που δόθηκε από το Υπουργείο Οικονομικών στη βάση των 2 εκθέσεων του Γενικού Λογιστηρίου. Είναι λοιπόν ευκαιρία να κάνουμε μια ανοιχτή συζήτηση, μέτρο-μέτρο, να δούμε πώς προστίθενται τα μέτρα, πώς προκύπτει 15 δις τον πρώτο χρόνο και 45 δις την τετραετία και όχι 2,7 που αναφέρεται μόνο στο πρώτο νομοσχέδιο, αφού αφαιρέσει ό,τι του αρμόζει του Προέδρου του ΣΥΡΙΖΑ και να δούμε ποια είναι η αλήθεια.

Και να δούμε, επίσης, να απαντήσουμε στο ερώτημα. Αν έχεις «χώρο» 500 εκατομμύρια, σύμφωνα με τους δημοσιονομικούς στόχους και το στόχο των κοινών δαπανών και εφαρμόσεις μέτρα 10 δις, 15 δις, 2 δις, 1 δις! Και είσαι εκτός των στόχων. Θα μπεις σε διαδικασία υπερβολικού ελλείμματος, όπως μπαίνουν άλλες χώρες αυτό τον καιρό, στην Ευρώπη; Θα πρέπει να μας απαντήσει, λοιπόν, και κλείνω με αυτή την επισήμανση.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε, κύριε Υφυπουργέ.

Τον λόγο έχει ο Εισηγητής της Μειοψηφίας, κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Επειδή αναφέρθηκε μία σημαντική πρωτοβουλία που ο ΣΥ.ΡΙΖ.Α.-Προοδευτική Συμμαχία είχε ζητήσει από το Υπουργείο Οικονομικών, είναι καλοδεχούμενη. Αυτό το είχαμε ζητήσει καιρό πριν. Κύριε Υπουργέ, φαίνεται ότι το αποτέλεσμα σας κάνει πιο σοφούς και πιο ταπεινούς.

Εδώ είμαστε, να τα συζητήσουμε, γιατί υπάρχει ανάγκη για αλλαγή πολιτικής. Σε κάθε περίπτωση και ασφαλώς, να δούμε και τα υπερπλεονάσματα, τα οποία έχετε το πρώτο τετράμηνο-πεντάμηνο της χώρας και που θα οφείλατε, σε αυτή την καθημαγμένη κοινωνία που φτωχοποιείται μέρα με τη μέρα, να έχετε αποδώσει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Κυρίες και κύριοι συνάδελφοι, στο σημείο αυτό λύεται η συνεδρίαση της Επιτροπής για τη Δευτέρα, 17.06.2024 και ώρα 12.00΄ στην Αίθουσα «Προέδρου Αθανασίου Κωνστ. Τσαλδάρη» με θέμα ημερήσιας διάταξης την ακρόαση των εξωκοινοβουλευτικών προσώπων.

Καλό μεσημέρι.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**